Tasha Manshahar timang cahaya mata lelaki kedua
Oleh MOHAMMAD SHAHEMY AZMI

16 November 2021, 5:50 pm
PETALING JAYA – Penyanyi Tasha Manshahar selamat melahirkan cahaya mata keduanya iaitu bayi lelaki semalam.
Berita gembira tersebut dikongsikan sendiri Tasha atau nama lengkapnya Nur Nadia Natasha Mohd. Manshahar, 29, dalam Instagram miliknya.
“Assalamualaikum. Alhamdulillah saya dah selamat bersalin siang tadi (semalam). Syukur. Saya dan bayi berada dalam keadaan baik dan sihat.
“Cuma saya perlukan rehat. Bayi kedua saya juga lelaki! Macam mana tu? Saya masih menjadi ‘ratu’ dalam keluarga kecil saya,” tulis Tasha.
Sementara itu suaminya, Raqib Majid turut menzahirkan rasa syukur atas kelahiran anak keduanya semalam dan amat berterima kasih kepada Allah SWT atas zuriat yang dikurniakan.
“Terima kasih Allah SWT mengurniakan seorang lagi ‘hulubalang’ untuk daddy dan mommy (ayah dan ibu) yang akan berjasa kepada keluarga, agama dan bangsa,” ujarnya.

Sementara itu, Tasha yang popular menerusi lagi Bukan Aku turut mendapat ucapan tahniah daripada rakan-rakan artis yang teruja dengan kelahiran cahaya mata keduanya.
“Alhamdulillah. Tahniah Tasha,” ujar penyanyi yang juga aktivis kemanusiaan, Heliza Helmi.
“Tahniah sayang,” kata pelakon Ika Nabella.
“Alhamdulillah. Tahniah adik,” ucap penyanyi Syura Badron.
Sekadar info, Tasha mendirikan rumah tangga bersama Raqib pada 8 September 2018 dan hasil perkongsian hidup, pasangan itu dikurniakan seorang cahaya mata iaitu Muamar Rafiqi yang kini berusia tiga tahun. – K! ONLINE


Kumpulan pencuri barang kemas selebriti tumpas
Oleh KOSMO!

16 November 2021, 6:30 pm
LONDON – Sekumpulan pencuri barang kemas yang terlibat dalam sebilangan kes berprofil tinggi melibatkan kediaman selebriti dan orang kenamaan lain di Britain, dijatuhi hukuman penjara selepas didapati bersalah mencuri pelbagai barangan yang kesemuanya berjumlah £26 juta (RM145 juta), lapor Badan Penyiaran British (BBC) semalam.
Jugoslav Jovanovic, Alessandro Maltese dan Alessandro Donati dari Itali masing-masing mengaku bersalah memecah masuk dan mencuri di rumah agam milik selebriti Britain, Tamara Ecclestone pada Disember 2019.
Mereka turut disabitkan dengan kejadian kecurian di kediaman legenda bola sepak Chelsea, Frank Lampard serta Pengerusi Bandar Leicester, mendiang Vichai Srivaddhanaprabha.
Ketiga-tiga mereka dijatuhi hukuman penjara 28 tahun secara keseluruhan.
Pendakwa raya, Timothy Cray berkata, kumpulan tersebut merancang dan melaksanakan jenayah kecurian yang mendapat perhatian di seluruh Britain.
“Semua kejadian melibatkan kajian teliti serta tinjauan menyeluruh. Lebih tepat lagi, kesemua mangsa menjadi sasaran disebabkan kekayaan mereka,” katanya.

Tambah Cray, insiden  kecurian kedua dan ketiga dilakukan tanpa perikemanusiaan, di mana harta benda dan kediaman mangsa digeledah.
“Peti dan kabinet keselamatan telah rosak serta terbuka. Kehadiran sekurang-kurangnya tiga orang pencuri di kawasan hartanah mewah boleh menjadi ancaman fizikal terhadap sesiapa sahaja yang mengganggu mereka,” tegas Cray.
Cray turut memberitahu mahkamah bahawa pada 30 November 2019, Jovanovic telah pergi ke London dari Stockholm, Sweden bersama seorang lagi suspek bernama Daniel Vukovic.
Jovanovic dirujuk sebagai individu kedua yang mengetuai kumpulan itu selain Vukovic merupakan dalang utama merancang kegiatan mereka di Britain.
Vukovic bagaimanapun  masih dalam buruan pihak berkuasa. Siasatan BBC baru-baru ini mendedahkan bahawa dia mempunyai sekurang-kurangnya 19 identiti dan dipercayai berada di Serbia.
Donati, Jovanovic dan Maltese meninggalkan Britain pada 18 Disember 2019 dan ditahan di Itali pada 2020 sebelum diekstradisi ke Britain. – AGENSI


Netizen Indonesia kecam Adidas, dakwa wayang kulit berasal dari Jawa
Oleh KOSMO!

16 November 2021, 6:15 pm
JAKARTA – Akaun Instagram Adidas Filipina ‘diserang’ netizen Indonesia kerana menulis keterangan pada gambar yang menyatakan bahawa wayang kulit adalah berasal dari Malaysia, lapor laman berita Suara.com hari ini.
Menerusi sekeping gambar kasut Adidas yang dikongsikan, jenama kasut antarabangsa itu menulis mengenai rekaan kasut terbaharu yang direka berdasarkan ciri-ciri istimewa sesebuah negara.
“Malaysia diwakili oleh rekaan @JAEMYC bagi kasut UltraBOOST DNA City Pack yang diinspirasikan oleh warisan kebudayaan Malaysia. Rekaan itu memaparkan wayang kulit, satu daripada bahagian penting dalam identiti kebudayaan dan warisan Malaysia dengan menggabungkan elemen wayang kulit bersama warna moden, di mana yang lama bertemu yang baru,” kata keterangan pada gambar yang dikongsikan Adidas Filipina.
Netizen Indonesia yang membaca hantaran tersebut berang dan mendakwa bahawa wayang kulit adalah sejenis seni yang berasal dari kebudayaan negara itu.
Mereka turut meninggalkan pelbagai komen yang memarahi, mengeji dan mengecam Adidas sehingga ada yang mengajak pengguna lain untuk melaporkan akaun tersebut.
“Wayang kulit sebenarnya berasal dari Jawa, Indonesia,” komen seorang netizen.

Sementara itu, akaun Adidas Singapura telah menggantikan keterangan pada gambar yang sama dengan menukar perkataan ‘Malaysia’ kepada ‘Indonesia’. – Agensi


Pengunjung restoran Salt Bae akan diusir jika makan lebih waktu
Oleh KOSMO!

16 November 2021, 7:00 pm
KNIGHTSBRIDGE, LONDON – Pelanggan yang ingin membelanjakan wang di restoran steak Nusr-Et diberi amaran sebelum membuat tempahan  bahawa mereka mempunyai masa hanya dua jam untuk makan, lapor akhbar The Sun semalam.
Ini bermakna mereka yang membelanjakan  £37,000 (RM 206,759.51) untuk hidangan mewahnya itu memperuntukkan hampir £9,300 (RM 51,969.28) dalam masa setengah jam sahaja atau bersamaan £308 (RM 1,721.13) seminit.
Pengunjung mengecam tindakan kakitangan Nusr-Et yang menyuruh mereka segera makan,  malah pelanggan di sebuah meja lain turut mendakwa mereka diberi amaran 30 minit selepas mula menikmati  hidangan.
Beberapa pengunjung malah membayar £250 (RM 1396.85) hanya untuk membuat tempahan selepas restoran yang sentiasa dipenuhi pelanggan  itu menerima banyak tempahan secara  dalam talian.
Seorang pengulas makanan bertindak menyemak laman web TripAdvisor untuk meneliti kedai makan itu yang mempunyai menu stik bersalut emas berharga £1,450 (RM 8,102.96). Dia mengkritik hidangan tersebut sebagai ‘nampak bagus tetapi tidak berkualiti’.
Pengulas itu berkata: ‘’Kualiti stik yang disediakan adalah lebih sedikit daripada  sederhana.  Saya pernah ke restoran stik yang lebih baik walaupun kurang ternama. Kami tidak dihantar hidangan sampingan (di restoran Nusr-Et), jadi saya bertanya kepada pelayan sama ada ia  dalam perjalanan.

“Pada ketika itu, maklum balas pelayan itu menjadi sangat pendek dan tumpul seolah-olah saya telah melakukan kesalahan.
‘’Kakitangan itu kemudian datang dengan makanan tengah hari dan memberi amaran kepada kami bahawa kami mempunyai 30 minit supaya boleh membenarkan orang lain menggunakan meja,’’ katanya.
Kakitangan tempahan di Nusr-Et memberi amaran bahawa hanya terdapat masa dua jam untuk menjamu selera apabila pelanggan menghubungi mereka untuk membuat tempahan.
Walaupun peraturan itu bukan sesuatu luar biasa untuk  restoran di London, ia menyebabkan pengunjung tidak berpuas hati  kerana kos yang mahal  untuk makan di restoran milik cef popular, Salt Bae itu. – Agensi


Zii Jia tarik diri Indonesia Masters
Oleh MUHAMMAD HELMEE RAMLI

16 November 2021, 6:17 pm
PERSEORANGAN lelaki No.1 negara, Lee Zii Jia terpaksa melupakan kejohanan badminton Indonesia Masters di Bali lebih awal apabila menarik diri ketika beraksi pada pusingan pertama sebentar tadi.
Pada perlawanan yang berlangsung di Pusat Konvensyen Antarabangsa Bali itu, Zii Jia terpaksa menarik diri pada set pertama ketika ketinggalan 9-11 kepada pemain Denmark, Rasmus Gemke.
Difahamkan, pemenang kejohanan badminton Seluruh England (All England) 2021 itu mengalami kecederaan, sekali gus menghadiahkan kemenangan percuma kepada pemain No.13 dunia tersebut.
Justeru, pemain bimbingan Hendrawan itu memiliki tempoh lebih kurang seminggu bagi menjalani proses pemulihan serta melakukan persiapan bagi menghadapi kejohanan Terbuka Indonesia 23 hingga 28 November ini.
Pada kejohanan Terbuka Hylo di Jerman minggu sebelum ini, Zii Jia juga terpaksa menarik diri pada perlawanan akhir kerana mengalami kecederaan belakang ketika menentang pemain Singapura, Loh Kean Yew.-K! ONLINE


Dua suspek curi baju pelanggan di kedai dobi dicari
Oleh ROSALWANI CHE SOH

16 November 2021, 6:04 pm
KOTA BHARU – Polis sedang mengesan dua suspek termasuk seorang wanita yang dipercayai mencuri pakaian pelanggan di dalam sebuah dobi layan diri di Melor, di sini petang semalam.
Kejadian itu dikesan melalui rakaman televisyen litar tertutup (CCTV) yang dipasang di premis tersebut pada pukul 4.46 petang.
Ketua Polis Daerah Kota Bharu, Asisten Komisioner Abdul Rahim Daud berkata, laporan mengenai kejadian itu telah dibuat oleh pelanggan dobi terbabit di Balai Polis Melor kira-kira pukul 10.30 malam semalam.
Kelihatan suspek meluru ke arah seorang lelaki yang sedang menunggu di atas sebuah motosikal bersama seorang budak lelaki.
Menurutnya, polis kini sedang mengesan kedua-dua suspek untuk membantu siasatan berhubung kes itu.
“Kita juga sedang menyiasat hubungan antara kedua-dua suspek dalam kes itu.
“Sehubungan dengan itu, orang ramai dinasihatkan supaya tidak meninggalkan pakaian yang dibasuh di premis dobi layan diri tanpa pengawasan kerana ia mengundang pelbagai risiko termasuk kecurian,” katanya ketika dihubungi hari ini.

Terdahulu, tular video CCTV kedai dobi berkenaan yang memaparkan pelakuan seorang wanita memasuki premis itu dan mencuri pakaian milik pelanggan di dalam mesin pengering.
Selepas mencuri pakaian, suspek terus meluru ke arah seorang lelaki yang sedang menunggu di atas sebuah motosikal bersama seorang budak lelaki sebelum mereka meninggalkan premis itu. -K! ONLINE


Tak sempat selamatkan kambing dibelit ular sawa
Oleh NOR AINNA HAMZAH

16 November 2021, 4:58 pm
REMBAU – Hasrat empat lelaki untuk menyelamatkan seekor kambing betina yang dibelit ular sawa tidak berhasil apabila haiwan berkenaan mati dalam kejadian di sebuah kebun Kampung Mayon, Chengkau, di sini, petang tadi.
Dalam kejadian kira-kira pukul 2 petang itu, penduduk, Mohd. Hafizie Mohd., 28, terdengar bunyi kambing mengembek tidak seperti biasa dalam tali air yang terdapat di kebun berkenaan.
Menurutnya, dia baharu sahaja membersihkan kandang kambing di kebun berdekatan dan bergegas mencari lokasi dari mana datangnya bunyi berkenaan.
“Rupa-rupanya ada ular sawa sedang membelit seekor kambing. Masa tu kambing boleh mengembek lagi. Saya hubungi Pengerusi Majlis Pengurusan Komuniti Kampung (MPKK) Kampung Lada, Mohamad Shamsuri Musa yang tinggal berdekatan bagi meminta bantuan.
“Beberapa minit selepas itu, pengerusi MPKK datang dengan dua penduduk bagi membantu menyelamatkan kambing yang dibelit berusia dua tahun lebih itu,” katanya ketika ditemui di lokasi kejadian, di sini, tadi.
Sementara itu, Mohamad Shamsuri berkata, kejadian binatang ternakan menjadi mangsa ular sawa di kampung berkenaan merupakan kejadian ketiga pada tahun ini, namun kali ini ular sawa berkenaan agak besar.

Menurutnya, ular seberat lebih 50 kilogram dan sepanjang hampir empat meter itu juga hampir membelit salah seorang dari penduduk yang membantu.
“Bagaimanapun, dalam kejadian ini kambing tak sempat diselamatkan. Berkemungkinan, ular sawa muncul di sini kerana terdapatnya kawasan berpaya menjadikan ia antara habitat yang disukai reptilia berkenaan. – K! ONLINE


Harimau kumbang masuk perangkap di Kuala Berang
Oleh MOHD AZLI ADLAN

16 November 2021, 5:03 pm
HULU TERENGGANU – Seekor harimau kumbang jantan yang berkeliaran berjaya ditangkap di Kampung Kemat, Kuala Berang di sini pada awal bulan ini.
Pengarah Jabatan Perlindungan Hidupan Liar dan Taman Negara (Perhilitan) Terengganu, Loo Kean Seong berkata, haiwan liar tersebut memasuki perangkap pada pukul 3 petang, 1 November lalu.
Beliau berkata, sebelum itu, perangkap itu dipasang selepas mendapat aduan penduduk tentang kelibat haiwan kumbang itu merayau di Kampung Kemat sejak akhir 30 September lalu.
“Haiwan liar yang hampir pupus tersebut akhirnya berjaya masuk perangkap setelah dua bulan dipasang Perhilitan.
“Sewaktu ditangkap, harimau kumbang tersebut dalam keadaan sihat dan tidak mengalami sebarang kecederaan,” katanya ketika dihubungi Kosmo! di sini hari ini.
Kean Seong berkata, haiwan liar tersebut telah dilepaskan ke habitat asalnya di kawasan hutan berhampiran baru-baru ini.

Beliau berharap orang ramai yang terserempak dengan haiwan liar tidak menggangunya sebaliknya melaporkan segera kepada Perhilitan. – K! ONLINE


Ramai doa Caprice berjaya bimbing isteri, tutup aurat
Oleh MOHD. HAIKAL ISA

16 November 2021, 4:50 pm
PETALING JAYA – Sehari selepas bergelar suami kepada wanita asal Kota Bharu Kelantan, Farra Inalis Hussni, nama penyanyi rap sensasi Caprice terus menjadi topik hangat dalam kalangan netizen.
Bukan hanya realiti jodoh memperisterikan seorang wanita yang lahir di negeri Cik Siti Wan Kembang menjadi usikan dalam gelanggang media sosial, ramai dalam kalangan peminat turut mempertikaikan aurat isterinya yang baru dikahwininya itu.
“Semoga isteri Caprice tutup aurat dengan sempurna. Rapatkan saf ummah,” coret seorang netizen menerusi ruangan kapsyen entri terbaharu yang dimuat naik pelantun lagu Lenglui itu.
Selari dengan dakwah Caprice atau nama lengkapnya, Ariz Ramli, 33, yang ligat memperjuangkan agama Islam di mata dunia, ramai netizen mempersoalkan tindakannya memperisterikan seorang wanita yang berpenampilan seksi sekali gus bersifat ironi dengan apa yang diperjuangkannya selama ini atas nama agama.
CIAPAN netizen berkenaan tindakan lampau Caprice yang pernah tidak sebulu dengan rakyat Kelantan.
Pun begitu, ramai mendoakan agar Caprice berjaya membimbing isterinya ke jalan yang lebih diredai Allah SWT.
“Aduh, bukan dia punya tema macam islamik ke? Rupa-rupanya sama sahaja. Lelaki tugasnya membimbing. Selamat maju jaya, bro (ditujukan kepada Caprice),” tulis seorang netizen lain.

Dalam pada itu, menerusi Twitter, meletus situasi ‘perdebatan’ yang mempersoalkan tindakan Caprice seperti cakap tidak serupa bikin.
Masakan tidak, sebelum ini dia acap kali dilihat bersikap lantang mengkritik orang kelahiran negeri Kelantan menerusi video-video yang dimuat naik dalam Instagramnya.
RUANGAN komen dalam Instagram Caprice dihujani teguran netizen tentang aurat isterinya.
Ternyata, jodoh itu satu rahsia Allah yang tiada siapa dapat menduga. Dia bertemu jodoh dengan seorang wanita asal dari Kota Bharu, Kelantan.
Seorang pengguna Twitter memuat naik ciapan yang memberi gambaran bahawa dalam kehidupan, jangan terlalu membenci, kelak terpaut hati.
“Sebab itu jangan terlalu benci, nanti lama-lama suka,” ciap pengguna Twitter tersebut seraya berkongsi tangkap layar beberapa video Caprice ‘tidak sebulu’ dengan masyarakat Kelantan namun akhirnya bertemu jodoh dengan salah seorang wanita berasal dari negeri berkenaan.
Semalam, Caprice membuat kejutan apabila berkahwin tanpa sebarang hebahan media dengan seorang ibu tunggal anak satu bernama Farra Inalis yang berusia 26 tahun.
“Saya mohon maaf kepada semua pihak kerana terpaksa ‘menghilangkan diri’ selama 40 hari.
“Selepas apa yang berlaku, saya berjanji akan menceritakan segala perkara yang terjadi sepanjang tempoh berkenaan,” coretnya dalam satu muat naik status terbaharu dalam Instagram.
Lokasi pernikahan yang berlangsung sekitar pukul 5 petang semalam (Isnin) menunjukkan majlis telah diadakan di Tanamekar The Hills, Petaling Jaya, Selangor.
Menerusi akaun sama, penyanyi yang aktif sebagai penceramah motivasi itu tidak ketinggalan berkongsi video ketika memilih cincin sehari sebelum pernikahan.
Terdahulu, gambar Caprice mengenakan baju Melayu rona putih lengkap bersongkok dan samping sedondon dengan pasangannya yang anggun berkerudung di atas pelamin tersebar dalam laman sosial.
Perkongsian tersebut dimulakan oleh pemilik akaun @yasserpink menerusi Instastory sebelum diulang siar penyanyi Azira Shafinaz dan pembantu peribadi usahawan tersebut, Aiman Munier.
Menerusi perkongsian berkenaan, paparan momen manis itu hanya tertulis ‘Tahniah’ disertakan tag nama akaun kedua-dua individu terbabit, @capriceofficial dan @farra_inalis.
Farra yang sebelum ini berstatus ibu tunggal anak satu tidak ketinggalan memuat naik beberapa video sebelum melangkah ke gerbang pernikahan.
Usahawan dan Instafamous berkenaan mempunyai seorang cahaya mata perempuan, Aleesya Sofea daripada perkahwinan terdahulu dan mendedahkan sudah enam tahun bergelar ibu tunggal. – K! ONLINE


14 ahli kongsi gelap mabuk bergaduh ditahan
Oleh KHAIRUL MOHD. ALI

16 November 2021, 4:41 pm
JOHOR BAHRU – Polis Johor menahan 14 individu yang merupakan ahli kongsi gelap dalam dua insiden pergaduhan berasingan masing-masing di daerah Kulai dan Seri Alam, tengah malam kelmarin.
Ketua Polis Johor, Datuk Ayob Khan Mydin Pitchay berkata, suspek lelaki tempatan berusia antara 21 hingga 40 tahun itu ditahan hasil daripada maklumat dan risikan awam.
Menurut beliau, pergaduhan tersebut dipercayai berpunca akibat pertengkaran sesama mereka ketika berada di bawah pengaruh alkohol.
“Kesemua suspek ditahan terdiri daripada lima individu dari Kumpulan 36); empat (Kumpulan 21) dan lima (Kumpulan 04).
“Mereka kini ditahan reman sehingga 17 November bagi membantu siasatan di bawah Seksyen 148 Kanun Keseksaan dan Seksyen 43 Akta Pertubuhan 1966,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.
Sementara itu, Ayob Khan turut memberitahu, pihaknya juga menahan 16 ahli kongsi gelap menerusi Op Cahaya yang dijalankan di seluruh negeri sejak 28 Oktober hingga 10 November lalu.

Katanya, mereka antara 234 individu yang ditahan menerusi 1,348 serbuan yang dijalankan di premis pusat hiburan, pusat urut dan lain-lain tempat.
Katanya, operasi berkenaan dilancarkan bertujuan untuk mengawasi dan memantau keadaan sepanjang musim perayaan lalu agar tiada gangguan dan ancaman berlaku.
“16 ahli kongsi gelap yang berusia antara 17 hingga 50 tahun itu dikenalpasti berdasarkan tatu dan lambang geng yang terdapat pada tubuh badan mereka.
“Kesemua mereka disiasat mengikut Seksyen 43 Akta Pertubuhan 1966 dan dikenakan reman antara dua hingga empat hari daripada tarikh tangkapan,” ujarnya.
Sementara itu, Ayob Khan turut memberitahu, sejak Januari 2021 hingga 16 November lalu, seramai 70 anggota kongsi gelap terdiri dari tujuh geng berlainan telah ditahan polis.
“Pecahan yang ditahan melibatkan Geng 21 seramai 29 orang; Geng 36 (16 orang); Geng 04 (9 orang); Geng 08 (8 orang); Hong Hong San (2 orang); Ang Kong Kia (1 orang) dan Ngo Sek Kee (5 orang),” katanya. -K! ONLINE


Wanita ditikam 50 kali, badan ditoreh ‘FAT’
Oleh KOSMO!

16 November 2021, 5:33 pm
ATLANTA, GEORGIA – Seorang wanita di  Georgia yang ditemui dibunuh bersama anjing peliharaannya di sebuah taman di kawasan tempat tinggalnya didapati ditikam sebanyak 50 kali selain perkataan ‘FAT’ ditoreh  pada badan mangsa, lapor akhbar New York Post semalam.
Mayat Katherine Janness, 40, ditemui oleh teman wanitanya di sebuah taman awam di Atlanta pada Julai lalu. Mangsa ditemui  kira-kira 30.5 meter dari lokasi anjingnya, Bowie dibunuh.
Pada Jumaat lepas, hasil  bedah siasat mendedahkan bahawa dia ditikam berpuluh-puluh kali dengan sekurang-kurangnya 15 kesan luka pada kepalanya. Perkataan FAT yang bermaksud gemuk juga ditoreh di dada mangsa, demikian menurut laporan forensik yang mengklasifikasikan kejadian itu  sebagai pembunuhan.
Setakat ini, tiada tangkapan mahupun suspek yang dikenal pasti. Polis juga tidak jelas mengapa suspek menulis perkataan tersebut pada badan wanita tersebut. Mangsa mempunyai ketinggian 165 sentimeter dan berat 70 kilogram.
Pemeriksa Perubatan, Dr. Karen Sullivan berkata, Janness meninggal dunia akibat kecederaan ditusuk senjata tajam pada muka, leher dan tubuhnya yang menyebabkan kecederaan parah pada saluran darah utama dan organ dalaman.
Teman wanitanya, Emma Clark menemui mayat mangsa dengan  menggunakan aplikasi pengesan telefon bimbit apabila pasangannya tidak pulang daripada bersiar-siar bersama anjing mereka, kata bapa Emma, Terrell kepada akhbar tempatan.

Terrell pada Jumaat lalu memberitahu saluran televisyen WSB-TV bahawa hasil bedah siasat menjadikan pencarian pembunuh mangsa oleh polis tempatan dan Biro Siasatan Persekutuan (FBI) perlu diutamakan.
“Laporan bedah siasat  sangat menyayat hati untuk dibaca,”katanya. – Agensi


Jemaah umrah mohon dos penggalak di MySejahtera
Oleh SITI A'ISYAH SUKAIMI

16 November 2021, 4:44 pm
PUTRAJAYA – Bakal jemaah umrah boleh memohon dos penggalak vaksin Covid-19 untuk tujuan menunaikan ibadah tersebut dengan membuat permohonan menerusi aplikasi MySejahtera.
Menurut penerangan pada ciapan Twitter Jawatankuasa Khas Jaminan Akses Bekalan Vaksin Covid-19 (JKJAV), permohonan itu boleh dibuat pada ‘Helpdesk’ di aplikasi MySejahtera untuk membuat janji temu dos penggalak.
“Langkah pertama ialah klik pada ‘mula’ seterusnya, klik pada ‘janji temu vaksinasi penggalak’ seterusnya muat naik dokumen yang diperlukan bagi membolehkan mempercepatkan permohonan vaksinasi penggalak,” demikian maklumat yang dikongsikan pada Twitter JKAJV di sini hari ini.
Pihak JKAV juga turut memuat naik panduan dan video kaedah mengisi permohonan bagi dos penggalak melibatkan bakal jemaah umrah pada laman Twitter tersebut.
Dalam masa sama sehingga 11.59 malam tadi, sebanyak 1,042,234 dos penggalak sudah diberikan kepada penerima vaksin yang layak. – K! ONLINE


Rafidah Ibrahim reda keguguran kandungan sulung
Oleh MOHAMMAD SHAHEMY AZMI

16 November 2021, 5:20 pm
PETALING JAYA – Pelakon Rafidah Ibrahim berkongsi khabar duka apabila memaklumkan dirinya mengalami keguguran anak sulung baru-baru ini.
Menerusi hantaran yang dimuat naik dalam Instagram miliknya, Rafidah, 35, memaklumkan bahawa dia mengakui berasa amat sedih, namun reda dengan takdir yang telah ditetapkan oleh-Nya.
“Assalamualaikum. ‘Kehilangan’ bagi pasangan yang baru mendirikan rumah tangga mahupun yang telah lama menantikan cahaya mata adalah suatu perkara yang amat menyedihkan.
“Begitu juga buat saya dan suami. Tapi sebagai hamba-Nya, apalah daya kita untuk menolak takdir,” ujarnya.
Jelas Rafidah, baru-baru ini dia telah pergi ke hospital untuk membuat pemeriksaan kerana mengalami pendarahan.
Ketika itu, dia diberikan temu janji seterusnya iaitu dua minggu akan datang untuk pemeriksaan sekali lagi.

Bagaimanapun, selang beberapa hari kemudian iaitu pada hari Rabu (10 November), pelakon yang pernah membintangi filem Adik Manja Returns itu terpaksa pergi semua ke hospital selepas memberitahu ‘sesuatu’ berbentuk pepejal telah ‘keluar’ ketika dia menggunakan tandas.
“Saya kembali semula ke hospital untuk memberitahu bahawa pada malam sebelum itu, sesuatu (berbentuk pepejal) telah keluar ketika saya berhadas kecil.
“Hasil pemeriksaan, doktor memaklumkan terpaksa membuat proses cuci akibat keguguran. Saya yakin setiap ujian dan ketentuan yang datang daripada Allah SWT adalah sebahagian daripada proses dan perjalanan hidup,” katanya.
Walaupun sedih dengan ‘kehilangan’ tersebut, Rafidah tetap bersyukur dengan nikmat kegembiraan yang dipinjamkan sementara itu dan yakin mampu melalui ujian tersebut dengan sabar.
Dalam pada itu, bekas juara program Siti Nurhaliza Mencari Bintang Pantene 2007 itu diberitahu jururawat yang melakukan proses cuci kali kedua bahawa keadaan ovarinya sangat baik dan masih berpeluang untuk kembali hamil.
“Alhamdulillah dalam masa diuji, Allah SWT berikan berita gembira ini,” katanya.
Sekadar info, Rafidah selamat melangsungkan pernikahan dengan bekas pengurusnya Shahzemir Shahzulkarib, 37, pada 5 Mei lalu.
Pasangan yang sudah berkenalan lebih 10 tahun itu bernikah di Masjid Jamek Kampung Baru, di sini, dalam majlis sederhana yang hanya dihadiri keluarga terdekat kerana mengikut prosedur operasi standard (SOP) ditetapkan. – K! ONLINE


FAM kongsi maklumat kepada Perdana Menteri
Oleh KOSMO!

16 November 2021, 5:39 pm
KUALA LUMPUR – Persatuan Bola Sepak Malaysia (FAM) mengadakan kunjungan hormat ke atas Perdana Menteri, Datuk Seri Ismail Sabri Yaakob bagi berkongsi maklumat dan perkembangan terkini bola sepak tempatan.
Pertemuan itu diadakan di Parlimen dan FAM yang diketuai presidennya, Datuk Hamidin Mohd. Amin turut mengambil peluang menjelaskan kepada Perdana Menteri berkaitan usaha menstabilkan semula industri bola sepak yang masih terkesan dengan impak Covid-19.
“Kami membentangkan dengan terperinci mengenai kalendar dan pengurusan terkini pasukan kebangsaan, pertandingan domestik dan antarabangsa serta program pembangunan teknikal dengan matlamat memperkasakan lagi pasukan kebangsaan termasuk bawah 22 tahun, bola sepak wanita, belia, bola sepak pantai dan futsal.
“Turut dibincangkan ialah perkembangan ibu pejabat baharu FAM dan pusat latihan kebangsaan (NTC) di Presint 5, Putrajaya yang diilhamkan oleh Seri Paduka Baginda, Almarhum Sultan Haji Ahmad Shah yang merupakan Presiden FAM dari 1984 hingga 2014,” kata Hamidin.
Turut hadir dalam pertemuan itu ialah dua Timbalan Presiden FAM, Datuk Wira Mohd. Yusoff Mahadi, Datuk S. Sivasundaram; Naib Presiden FAM, Datuk Seri Rosmadi Ismail dan Setiausaha Agung FAM, Mohd. Saifuddin Abu Bakar.
Dalam masa sama, Hamidin juga memohon pandangan Perdana Menteri mengenai usaha membangunkan tanah hak milik FAM bagi tujuan pembangunan bola sepak Malaysia dari peringkat akar umbi sehinggalah ke pentas antarabangsa.

“Kami di FAM yakin Datuk Seri Ismail Sabri adalah seorang pemimpin yang arif dan mampu memahami situasi semasa industri bola sepak negara memandangkan beliau pernah memimpin Kementerian Belia dan Sukan pada tahun 2008-2009.
“Justeru, pandangan Datuk Seri Ismail Sabri penting buat FAM terutama dalam melaksanakan perancangan strategik jangka masa sederhana dan panjang untuk kemajuan industri bola sepak negara,” katanya. – K! ONLINE


Penyakit jantung iskemik kekal penyebab kematian utama di Malaysia
Oleh SUBKHI SUDARJI

16 November 2021, 4:51 pm
PUTRAJAYA – Jabatan Perangkaan Malaysia merekodkan 166,507 kematian pada 2020 dengan 109,155 (65.6 peratus) daripadanya adalah disebabkan oleh kematian yang disahkan secara perubatan.
Ketua Perangkawan Malaysia, Datuk Seri Dr. Mohd. Uzir Mahidin berkata, 57,352 (34.4 peratus) pula adalah kematian yang tidak disahkan secara perubatan.
Ketua Perangkawan Malaysia, Datuk Seri Dr. Mohd Uzir Mahidin berkata, penyakit jantung iskemik kekal sebagai sebab kematian utama di Malaysia iaitu 18,515 kematian (17 peratus) daripada jumlah kematian yang disahkan secara perubatan.
Menurutnya, ia menjadi sebab kematian utama di Malaysia lebih dua dekad lalu yang mana telah merekodkan peningkatan daripada 11.6 peratus pada 2000 kepada 17 peratus pada 2020.
“Sebanyak 12,707 (68.6 peratus) kematian disebabkan oleh penyakit jantung iskemik adalah dalam kalangan lelaki, manakala perempuan adalah 5,808 (31.4 peratus).
“Ischaemic heart diseases juga merupakan sebab kematian utama bagi semua kumpulan etnik utama di Malaysia yang mana etnik Bumiputera (16.6 peratus), Cina (16 peratus) dan India (22.8 peratus),” katanya menerusi satu kenyataan hari ini.

Mengulas lanjut, penyakit jantung iskemik juga merupakan sebab kematian utama di 92 daerah pentadbiran dan peratusan tertinggi dicatatkan di daerah Kampar, Perak dengan 33.3 peratus.
Beliau berkata, di peringkat negara ASEAN, Penyakit jantung iskemik juga merupakan sebab kematian utama bagi Singapura, Thailand dan Filipina.
Katanya, trend yang sama juga turut dicatatkan di negara maju seperti Amerika Syarikat, Jepun, United Kingdom dan Australia. – K! ONLINE


MHC ubah jadual Liga Hoki Remaja Malaysia
Oleh MUHAMMAD HELMEE RAMLI

16 November 2021, 5:19 pm
KUALA LUMPUR – Konfederasi Hoki Malaysia (MHC) mengumumkan saingan Liga Hoki Remaja Malaysia (MJHL) yang sepatutnya bermula 26 November ini terpaksa diubah ke tarikh baharu pada 11 sehingga 30 Disember depan.
Pengerusi Jawatankuasa Pertandingan MHC, Datuk Seri Anil Jeet Singh menjelaskan, ia terpaksa dibuat kerana pihaknya tidak boleh menunggu lebih lama kebenaran daripada Kementerian Pendidikan Malaysia (KPM) untuk memberi pelepasan kepada setiap pemain.
Kata beliau, tarikh baharu itu dipilih kerana kejohanan tersebut akan berlangsung semasa cuti persekolahan sekali gus tidak memerlukan kebenaran KPM daripada segi pelepasan pemain.
“Bukan tidak dapat kebenaran daripada KPM tetapi kami tidak boleh menunggu lagi untuk dapatkan kebenaran tersebut. Sekiranya kami menunggu kebenaran KPM pada saat akhir, mungkin ramai pemain tidak boleh beraksi.
“Oleh sebab itu, kami anjakkan tarikh ke cuti sekolah kerana tidak memerlukan pelepasan daripada KPM. Bagaimanapun, pengurus pasukan perlu berhubung dengan ibu bapa setiap pemain,” katanya pada sidang akhbar di Stadium Hoki Nasional, Bukit Jalil hari ini.
Tambah beliau, menerusi perubahan jadual itu, segala tanggungjawab sepanjang kejohanan berhubung risiko penularan Covid-19 akan digalas oleh pengurus pasukan masing-masing.

“Perkara itu memang menjadi tanggungjawab mereka sepenuhnya dan kami di MHC akan memberikan sepenuh bantuan kepada setiap pasukan yang memerlukan semasa pertandingan berlangsung,” ujarnya.
Sebagai rekod, sebanyak 25 pasukan sudah mengesahkan penyertaan untuk beraksi pada kejohanan tersebut dengan lapan pasukan beraksi dalam divisyen satu, manakala 17 pasukan lagi akan bersaing dalam divisyen dua. – K! ONLINE


132 menara komunikasi dalam pembinaan di Johor
Oleh MOHAMAD FAIZAL HASHIM

16 November 2021, 4:28 pm
JOHOR BAHRU – Sebanyak 132 buah menara komunikasi baharu kini dalam proses pembinaan khususnya di kawasan luar bandar di seluruh negeri ini di bawah Fasa 1 Pelan Jalinan Digital Negara (Jendela).
Ketua Bahagian Infrastruktur Suruhanjaya Komunikasi dan Multimedia Malaysia (SKMM), Bukhari Yahya berkata, penyediaan menara komunikasi baharu itu membabitkan di kesemua 10 daerah di Johor.
Katanya, dalam pelaksanaan di bawah Fasa 1 Pelan Jendela, sebanyak 101 menara komunikasi telah siap dibina sehingga Jun tahun lalu.
“Bagi peluasan liputan jalur lebar mudah alih di negeri Johor, Fasa 1 Pelan Jendela yang bermula pada tahun lalu menyasarkan untuk membina sebanyak 233 buah menara telekomunikasi.
“Daripada jumlah itu, 101 daripadanya telah siap dibina sehingga Jun lalu manakala selebihnya dalam proses pelaksanaannya.
“Selain itu, sejumlah 3,409 alat pemancar sedia ada akan dinaik taraf kepada perkhidmatan 4G dan 2,877 daripadanya telah pun selesai dinaik taraf sehingga Jun lalu,” katanya pada Taklimat Penerangan Liputan Internet dan Telekomunikasi Negeri Johor di Auditorium RTM, di sini hari ini.

Bukhari memberitahu, Johor adalah antara negeri yang mempunyai capaian internet yang tinggi dan mendapat liputan yang meluas.
Katanya, capaian liputan mudah alih 4G di kawasan berpendudukan di negeri ini mencapai 98 peratus setakat suku ketiga tahun ini.- K! ONLINE


Tiada kes wabak kolera di Perak
Oleh KOSMO!

16 November 2021, 3:51 pm
Oleh LIYANA RAMLI
IPOH – Tiada kes wabak kolera dilaporkan di negeri Perak setakat ini, namun semua pihak diingatkan
supaya mengambil langkah berjaga-jaga dengan menjaga aspek kebersihan.
Pengerusi Jawatankuasa Kesihatan, Sains, Alam Sekitar dan Teknologi negeri, Mohd. Akmal Kamarudin berkata, ini bagi memastikan tidak berlaku jangkitan wabak tersebut di negeri ini
“Setakat ini tiada laporan diterima di negeri ini tetapi kita ambil maklum bahawa kes ini sudah ada di Selangor.
“Harapan kita agar rakyat memberi kerjasama, jagalah kebersihan diri dan pemakanan, amalkan minum air yang telah dirawat atau dididihkan dan elakkan makan makanan mentah,” katanya.
Beliau berkata demikian kepada pemberita selepas merasmikan Simposium Kuari dan Kilang Kelapa Sawit Lestari sempena Sambutan Hari Alam Sekitar negeri Perak 2021 di sini hari ini.

Mohd. Akmal berkata, kerajaan negeri memberi perhatian serius terhadap penularan wabak itu memandangkan ia boleh membawa kepada kematian.
“Mana-mana individu yang mempunyai gejala walaupun sedikit dinasihati agar segera berjumpa doktor,” katanya.
Media sebelum ini melaporkan, Menteri Kesihatan, Khairy Jamaluddin Abu Bakar mengesahkan kes taun atau kolera mula dikesan di daerah Petaling, Selangor.
Penyakit kolera atau taun merupakan penyakit bawaan air dan makanan yang berpunca daripada jangkitan bakteria.
Mereka yang dijangkiti akan mengalami cirit-birit manakala gejala serius boleh membawa maut akibat dehidrasi yang teruk. – K! ONLINE


Bomba guna anjing pengesan cari warga emas hilang
Oleh ROHANA MOHD. NAWI

16 November 2021, 4:15 pm
KOTA BHARU – Jabatan Bomba dan Penyelamat Malaysia (JBPM) Kelantan menggunakan khidmat dua ekor anjing pengesan jabatan tersebut dari ibu negara untuk membantu mengesan Low You Kian, 65, yang gagal ditemui selepas dipercayai terjun ke dalam Sungai Kelantan sejak semalam.
Pengarah JBPM Kelantan, Zainal Madasin berkata, penggunaan anjing pengesan itu digunakan untuk mencari petunjuk agar dapat menemui mangsa dengan segera.
Menurutnya, operasi mencari dan menyelamat mangsa dihentikan pada pukul 6 petang semalam, namun pemantauan rapi tetap dijalankan di bawah Jambatan Sultan Yahya Petra di sini.
“Operasi mencari dan menyelamat mangsa turut disertai lima buah bot dan Pasukan Penyelamat Di Air JBPM. Kita melakukan rondaan sehingga ke muara sungai kerana bimbang mangsa dihanyutkan arus deras.
“Jika mangsa terjun ke dalam Sungai Kelantan, kita menjangkakan lelaki itu masih berada di sekitar lokasi itu. Sukar untuk kita jangka kerana arus sungai ketika ini amat deras,” katanya ketika ditemui pemberita di lokasi kejadian di sini hari ini.
Kosmo! Online semalam melaporkan, seorang warga emas dikhuatiri hilang selepas dipercayai terjun ke dalam Sungai Kelantan dari Jambatan Sultan Yahya Petra di sini semalam. – K! ONLINE


OKU tidak tidur malam selamatkan jiran
Oleh ABDUL RASHID ABDUL RAHMAN

16 November 2021, 4:05 pm
TEMERLOH – Seorang wanita orang kelainan upaya (OKU) yang mengalami masalah tidur pada waktu malam menjadi penyelamat dalam kejadian kebakaran melibatkan empat buah rumah kedai dan sebuah rumah di Kampung Batu Satu di sini, hari ini.
Dalam kejadian kira-kira pukul 4 pagi itu Norwati Mohamad,49, yang tinggal seorang diri di sebuah rumah bertindak menyelamatkan jiran dengan mengetuk pintu rumah jiran bagi memberitahu kejadian kebakaran yang berlaku.
“Semasa kejadian saya berada di rumah dan apabila melihat luar rumah saya nampak api marak di sebuah kedai menyebabkan saya keluar dan mengetuk pintu rumah jiran minta mereka menghubungi bomba.
“Semasa kejadian api memang marak begitu cepat dan saya bersyukur kerana semua jiran dapat menyelamatkan diri serta tidak mengalami kecederaan,” katanya di sini, hari ini.
Dalam pada itu, Zalehar Mohamad,57, berkata, kejadian yang berlaku sepantas kilat menyebabkan dia yang tinggal bersama adik dan juga anak saudaranya tinggal sehelai sepinggang.
Katanya, semasa kejadian dia sedang nyenyak tidur sebelum dikejutkan apabila pintu rumah diketuk oleh dengan begitu kuat.

“Apabila buka pintu saya nampak Wati dan dia beritahu ada kebakaran sebelum saya nampak api sudah marak dan bergegas bersama keluarga mengambil kad pengenalan dan membawa keluar kereta.
“Api begitu cepat marak menyebabkan saya tidak dapat menyelamatkan apa-apa barang berharga dan kini hanya tinggal sehelai sepinggang selain pakaian yang diberikan jiran-jiran,” katanya.
Menurutnya meskipun kehilangan rumah dan kedai yang diwarisinya sejak lebih 100 tahun dahulu amat terasa namun dia bersyukur semua ahli keluarganya berada dalam keadaan selamat.
Katanya, pada masa ini dia menumpang sementara di sebuah rumah kosong di kampung berkenaan yang diuruskan Jawatankuasa Kemakmuran dan Keselamatan Kampung.
Sementara itu, Pengarah Jabatan Bomba dan Penyelamat Malaysia (JBPM) Pahang, Ir. Wan Mohammad Zaidi Wan Isa berkata, kejadian kebakaran tersebut menyebabkan empat unit rumah kedai dan sebuah rumah yang dibina daripada kayu musnah hampir seratus peratus.
Bagaimanapun katanya tiada kemalangan jiwa dalam kejadian itu dan punca kejadian serta kerugian masih dalam siasatan pihak bomba.
“Bomba menerima panggilan pada pukul 4.17 pagi dan empat jentera bersama 28 anggota tiba pada pukul 4.27 pagi sebelum kebakaran dapat dikawal pada pukul 5.10 pagi,” ujarnya. – K! ONLINE


Hujan lebat, ribut petir di seluruh negara petang ini
Oleh ALWANI ZAFIRAH

16 November 2021, 3:56 pm
PETALING JAYA – Amaran hujan lebat serta ribut petir dikeluarkan melibatkan keseluruhan negeri di Semenanjung termasuk Sabah dan Sarawak yang dijangka berlaku sehingga pukul 6 petang hari ini.
Jabatan Meteorologi Malaysia (MetMalaysia) dalam laporannya berkata, amaran cuaca tidak menentu itu merangkumi keseluruhan kawasan di Perlis, Pulau Pinang, Selangor, Wilayah Persekutuan (WP) Kuala Lumpur, dan WP Putrajaya.
“Di Kedah melibatkan kawasan Kubang Pasu, Padang Terap, Kuala Muda, Sik dan Baling manakala di Perak, kawasan yang dijangka terlibat ialah Larut Matang Dan Selama, Kuala Kangsar, Kinta, Kampar, Hilir Perak, Batang Padang dan Muallim.
“Di Kelantan, kawasan terlibat ialah Kuala Krai dan Gua Musang serta di Terengganu melibatkan kawasan Besut, Setiu dan Hulu Terengganu,” katanya di sini hari ini.
Tambah MetMalaysia, cuaca tidak menentu itu, turut diramal berlaku di Pahang melibatkan kawasan Tanah Tinggi Cameron, Lipis, Bentong, Kuantan, Bera dan Rompin manakala di Negeri sembilan melibatkan kawasan Jelebu, Seremban, Kuala Pilah, Rembau, Jempol dan Tampin.
Selain itu, keadaan yang sama akan berlaku di Melaka melibatkan kawasan Alor Gajah dan Jasin serta di Johor kawasan yang terlibat ialah Segamat dan Johor Bahru.

Sementara itu, hampir kesemua kawasan di Sarawak bakal mengalami hujan lebat dan ribut petir termasuklah Betong (Betong), Sarikei (Sarikei dan Meradong), Mukah (Tanjung Manis), Kapit, Bintulu dan Miri dan Limbang.
“Amaran yang sama turut melibatkan kawasan Pendalaman (Beaufort), Tawau (Lahad Datu), Sandakan (Kinabatangan dan Sandakan) dan Kudat (Pitas dan Kudat) di Sabah.
“Orang awam diingatkan untuk kekal berada di rumah serta elakkan berada di kawasan laut dan persisir pantai,” ujarnya. – K! ONLINE


Jho Low arah Najib jangan cakap banyak – Saksi
Oleh NORLIZAH ABAS

16 November 2021, 4:01 pm
KUALA LUMPUR – Mahkamah Tinggi di sini hari ini diberitahu, ahli perniagaan dalam buruan, Low Taek Jho (Jho Low) pernah mengarahkan Datuk Seri Najib Tun Razak agar tidak bercakap banyak kepada wakil sebuah firma audit ketika memberi penjelasan berhubung pelaburan 1Malaysia Development Berhad (1MDB) di luar negara.
Bekas Ketua Pegawai Kewangan (CFO) 1MDB, Azmi Tahir, 48, berkata, wakil KPMG itu mengunjungi bekas Perdana Menteri di kediamannya pada 15 Disember 2013 khususnya bagi mendapat penjelasan beliau sendiri berhubung pelaburan oleh Brazen Sky Limited di luar negara.
Saksi pendakwaan ke-12 tersebut berkata, arahan agar Najib tidak bercakap banyak itu dinyatakan dalam emel yang diterima (saksi) daripada Jho Low yang bertindak mengatur strategi menjawab soalan-soalan KPMG ketika pertemuan itu berlangsung.
Menurut Azmi, Jho Low malah mahukan Najib sendiri mengungkapkan bahawa beliau telah diberi penerangan dan mengetahui segala pelaburan dan transaksi dalam 1MDB serta dokumen yang disediakan.
Ujarnya, Jho Low juga mengarahkan bekas Perdana Menteri menyatakan keyakinan beliau terhadap Bank BSI berdasarkan fakta yang diberi.
Azmi turut berkata, Najib diarah memberikan pandangan 1MDB bahawa pelaburan Brazen Sky Limited telah diurus oleh `pengurus dana’ yang dilesenkan oleh Cayman Islands Monetary Authority dan juga Hong Kong Securities Futures Commission.

Ujarnya, pelaburan itu turut disahkan oleh pelbagai pihak dan agensi bebas terkemuka seperti Vistra Fund Services dan Citco Global Custody.
Menurut saksi, walaupun beliau berjawatan CFO di 1MDB manakala urusan audit di bawah bidang kuasanya, Jho Low yang mengatur segala dokumentasi dan butiran penerangan kepada Najib untuk menjawab persoalan yang ditimbulkan oleh KPMG.
Menurut saksi, dalam pertemuan tersebut, Najib turut memperoleh emel yang sama daripada Jho Low manakala perkara-perkara yang digariskan dalam emel itu telah dibincangkan dengan wakil KPMG, Datuk Johan Idris.
Ujarnya, Najib ketika ditanya oleh Johan berhubung pelaburan Segregated Portfolio Company (SPC) di Cayman Islands, beliau mengetahui pelaburan oleh Brazen Sky Limited di SPC.
Ketika membacakan pernyataan saksi, Azmi turut menyatakan, Najib meminta kepastian mengapa KPMG syak wasangka berkenaan aset asas pelaburan tersebut walhal Bank BSI sendiri telah menunjukkan penyata pelaburan.
Mahkamah sedang mendengar perbicaran kes rasuah dan pengubahan wang haram dana RM2.3 bilion milik 1MDB dihadapi oleh bekas Perdana Menteri.
Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan Hakim Datuk Collin Lawrence Sequerah bersambung esok. – K! ONLINE


Reman lelaki bunuh ibu saudara disambung
Oleh ASLIZA MUSA

16 November 2021, 4:09 pm
IPOH – Perintah reman ke atas seorang lelaki yang merupakan suspek kes bunuh ibu saudara di Kampung Cina, Menglembu Selasa lalu disambung tujuh hari lagi.
Lelaki berusia 40 tahun itu disambung reman sehingga Selasa ini untuk siasatan mengikut Seksyen 302 Kanun Keseksaan.
Majistret Noor Azreen Liana Mohd. Darus mengeluarkan perintah tersebut di Mahkamah Majistret Ipoh di sini hari ini.
Media sebelum ini melaporkan seorang wanita warga emas berusia 73 tahun ditemukan mati dengan kesan kelar dan tikaman pada leher.
Mangsa dikenali Aw Foong Meng ditemui dalam keadaan tertiarap dan berlumuran darah di tepi katil dalam bilik di rumahnya.
Pemeriksaan ke atas mangsa mendapati terdapat kesan kelar dan tikaman pada leher dengan senjata berupa pisau masih tertusuk di belakang leher wanita itu.

Susulan itu, seorang lelaki berusia 40 tahun yang juga anak saudara mangsa dan tinggal bersamanya ditahan untuk siasatan – K! ONLINE


Jalin kerjasama pasar beras edisi istimewa Kerteh FC
Oleh MOHD AZLI ADLAN

16 November 2021, 4:21 pm
KEMAMAN – Syarikat pengeluar beras cap Buah-Buahan, Yacob Tahir Enterprise Sdn. Bhd. menjalin kerjasama dengan kelab bola sepak, Kerteh FC bagi memasarkan edisi istimewa beras Premium Super Import.
Ketua Pegawai Eksekutif Yacob Tahir Enterprise, Mohamad Adam Suffian Yacob berkata, kerjasama itu membolehkan logo, warna rasmi Kerteh FC digunakan pada bungkusan beras edisi istimewa berkenaan.
Beliau berkata, elemen rasmi Kerteh FC juga akan digunakan pada kenderaan pengangkutan milik syarikatnya seperti lori.
“Logo beras Cap Buah-Buahan pula akan diletakkan pada lengan jersi utama Kerteh FC.
“Yacob Tahir Enterprise yakin kekuatan jenama Kerteh FC sebagai sebuah kelab bola sepak komuniti yang mencipta nama buat masa ini,” katanya selepas menandatangani perjanjian tersebut di Kerteh di sini hari ini.
Kerteh FC yang juga juara Liga Amatur Terengganu 2019 dan beraksi pada Liga M4 pula diwakili Presidennya, Mohd Razeman Mat Nashim.

Mohamad Adam Suffian berkata, kerjasama dengan Kerteh FC merupakan inisiatif syarikatnya memanfaatkan pemasaran melalui medium sukan bola sepak.
Tambah beliau, beras Premium Super Import cap Buah-buahan edisi istimewa Kerteh FC tersebut boleh didapati di kedai-kedai runcit terpilih di sekitar daerah ini. – K! ONLINE


Panik kepala budak tersangkut pada pintu
Oleh EDDY AQMAL MOHAMED HAMIDI

16 November 2021, 4:36 pm
GOMBAK – Seorang kanak-kanak lelaki berusia satu tahun lima bulan berdepan detik mencemaskan apabila kepalanya tersangkut hampir 40 minit pada pintu jeriji besi ketika sedang leka bermain di sebuah rumah di Taman Berlian, Batu Caves di sini hari ini.
Pengarah Bomba Selangor, Norazam Khamis berkata, pihaknya menerima panggilan kecemasan berhubung kejadian pada pukul 2.05 petang sebelum menggerakkan anggota ke lokasi bagi membantu melakukan kerja-kerja menyelamat.
“Seramai tujuh anggota bomba dan dua petugas perubatan tiba di lokasi kira-kira 13 minit kemudian dan mendapati seorang kanak-kanak lelaki tersepit di pintu hadapan rumah berkenaan.
“Anggota bertugas kemudiannya telah menggunakan ‘bolt cutter’ untuk memotong pintu jeriji besi tersebut bagi mengeluarkan kepala mangsa yang tersepit,” katanya.
Difahamkan, kejadian berlaku di rumah jiran keluarga kanak-kanak tersebut yang berperanan sebagai penjaga ketika ibu bapanya keluar bekerja.
Jiran mangsa, Mohamad Azrul Nordin, 24, berkata, kejadian berlaku terlalu pantas ketika kanak-kanak tersebut sedang bermain.

“Ketika kejadian saya sedang menonton televisyen di ruang tamu dan tiba-tiba terdengar jeritan sebelum melihat kepala kanak-kanak itu tersangkut pada pintu.
“Saya dan bapa kemudiannya cuba membantu namun setelah hampir 30 minit kami membuat keputusan untuk menghubungi pihak bomba,” katanya ketika dihubungi di sini hari ini.
Jelas Mohamad Azrul, pihak bomba yang tiba tidak lama kemudian tidak mengambil masa yang lama untuk memotong pintu jeriji besi itu dan mengeluarkan mangsa yang tersepit.
“Syukur tiada sebarang kecederaan yang dialami dan kanak-kanak itu kini selamat cuma waktu kejadian sahaja menangis kerana ketakutan,” ujarnya. – K! ONLINE


8 kes pencerobohan dekat talian voltan tinggi dikesan – TNB
Oleh AHMAD SHAHERMAN SHAMSURI

16 November 2021, 4:18 pm
PETALING JAYA – Tenaga Nasional Berhad (TNB) telah mengesan lapan kes pencerobohan berdekatan talian voltan tinggi akibat kerja-kerja pembinaan berhampiran kawasan rizab talian miliknya sehingga Oktober lalu.
Ketua Pegawai Grid TNB, Datuk Ir. Husaini Husin berkata, kes yang dilaporkan itu adalah meningkat tujuh kali ganda berbanding tahun lalu yang hanya mencatatkan satu kes.
Beliau berkata, keadaan tersebut amat membimbangkan kerana ia bukan sahaja menyebabkan kecederaan dan kehilangan nyawa, malah ia turut mengganggu-gugat kestabilan serta keselamatan sistem grid nasional.
“Ini kerana sistem tersebut menyalurkan bekalan elektrik kepada hampir 9.5 juta pelanggan di Semenanjung Malaysia termasuk operasi sektor perindustrian dan perdagangan.
“Kami khuatir jika ada lagi pemaju yang masih mengingkari nasihat kami untuk menjauhi rentis talian penghantaran TNB, kes pelantikan (pencerobohan) tahun ini kembali meningkat kepada dua digit seperti yang dilaporkan pada tahun 2018 dengan 18 kes,” katanya dalam satu kenyataan di sini hari ini.
Husaini berkata, bagi menangani isu ini, TNB telah mengambil pelbagai langkah proaktif seperti membuat pemantauan dan mengenal pasti projek tanpa kelulusan dan membuat rondaan sepanjang talian bagi mengenalpasti kawasan berisiko tinggi.

Selain itu katanya, sesi libat urus dengan pihak berkuasa tempatan juga dilakukan selain usaha meningkatkan kesedaran dalam kalangan pemaju dan penduduk sekitar melalui pengedaran risalah, pemasangan papan tanda amaran, penggunaan kamera keselamatan pintar, memasang penghadang had ketinggian sementara serta meletakkan penanda sempadan di kawasan rentis TNB.
Di bawah Akta Bekalan Elektrik 1990 (Akta 447), mana-mana pihak yang membuat aktiviti berhampiran dengan pepasangan elektrik tanpa kebenaran dan berkemungkinan mengganggu pepasangan elektrik tersebut atau menyebabkan bahaya kepada mana-mana orang atau harta, boleh didenda tidak melebihi RM50,000 atau penjara maksimum dua tahun atau kedua-duanya, jika sabit kesalahan.- K! ONLINE


Damok terlepas saingan Moto3 2022
Oleh MUHAMMAD RIDUAN MOHD HANAFIAH

17 November 2021, 8:30 pm
KUALA LUMPUR – Bekas pelumba negara, Zulfahmi Khairuddin mengesahkan, tiada wakil Malaysia yang akan bersaing pada Kejuaraan Motosikal Dunia (MotoGP) musim depan.
Terdahulu, Zulfahmi yang juga pengurus pasukan SIC Racing Team menjelaskan pelumbanya, Syarifuddin Azman disebut-sebut bakal melebarkan sayap ke MotoGP tahun depan selepas menampilkan aksi cukup kompetitif dalam saingan CEV Moto3.
Pengumuman mengenai pasukan bakal disertai Syarifuddin atau lebih dikenali sebagai Damok, sepatutnya diumumkan bulan lalu selepas perbincangan akhir dilakukan.
Namun, impian itu musnah selepas difahamkan salah satu sebab utama Syarifuddin tidak dapat menyertai saingan tersebut disebabkan masalah penajaan berikutan pandemik Covid-19.
“Saya telah melakukan sebaik mungkin untuk mencari tempat buat pelumba kita. Saya buat pengumuman pada 15 Oktober lalu bagi memastikan perjalanan proses berjalan lebih pantas.
“Sekarang terserah kepada SIC. Saya sudah berbincang dengan Ketua Pegawai Eksekutif SIC, Azhan Shafriman Hanif semalam kerana beliau individu yang boleh menjawab berkenaan Syarifuddin. Saya hanya pelaksana program.

“Ia adalah berita sedih kerana sejak 2009 hingga 2021 kita ada wakil Malaysia tetapi tiada untuk musim 2022. Saya berusaha keras untuk meletakkan pelumba Malaysia (bersaing) di MotoGP,” katanya pada sidang akhbar secara maya hari ini.
Syarifuddin dan Adam Norrodin dijadualkan beraksi pada pusingan terakhir Kejuaraan CEV di Litar Ricardo Tormo, Valencia hujung minggu ini dengan masing-masing bertekad mahu menutup tirai musim ini di pentas podium.


Pelajar warga asing ditahan kerana cederakan rakan
17 November 2021, 9:02 pm
AMPANG JAYA – Seorang pelajar warga asing ditahan kerana mencederakan rakannya dalam satu kejadian di tempat letak kereta sebuah apartment di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian tersebut dipercayai berlaku kira-kira pukul 6 pagi.
“Mangsa cuba meminta kad pengenalannya yang disimpan suspek menyebabkan pertelingkahan berlaku di antara mereka.
“Susulan itu, suspek yang berang dengan permintaan mangsa bertindak memeluk dan mencekik mangsa,” katanya dalam satu kenyataan di sini hari ini.
Tambahnya, mangsa berjaya melepaskan diri daripada pergelutan itu namun mengalami kesan lebam di bahagian kepala dan mata.
“Menurut keterangan yang diperolehi, pengadu dan suspek merupakan kenalan dan pengadu ada meminjanm wang dari suspek yang menjadikan kad pengenalan miliknya sebagai cagaran,” ujar beliau.

Menurut Mohamad Farouk, pihak polis kemudiannya telah membuat tangkapan ke atas suspek di sebuah universiti swasta pada pukul 2.45 petang.
“Hasil semakan mendapati mangsa mempunyai rekod orang dikehendaki di bawah Seksyen 15(1)(a) Akta Dadah Berbahaya 1952 bersabit kes di Ibu Pejabat Polis Daerah (IPD) Cheras dan diserahkan kepada Bahagian Narkotik IPD Cheras.
“Suspek kini ditahan reman selama empat hari untuk siasatan lanjut,” ujarnya.
Jelasnya, kes disiasat di bawah Seksyen 506 Kanun Keseksaan dan Seksyen 323 kanun yang sama. – K! ONLINE


Tiada isu penyampaian pingat tanpa istiadat
Oleh KOSMO!

17 November 2021, 11:55 pm
Oleh NOR AZIAH MAT NOH
KUALA LUMPUR – Penyampaian Pingat Jasa Pahlawan Negara (PJPN) tanpa istiadat terhadap pesara polis, bekas polis dan petugas polis era darurat dilaksanakan mengikut garis panduan sedia ada yang sah.
Sebelum ini tular di aplikasi WhatsApp paparan gambar PJPN tanpa istiadat semalam sehingga menimbulkan tanda tanya akan kesahihan majlis terbabit.
Pengarah Pengurusan Bukit Aman, Datuk Zaini Jass berkata, peningkatan kes Covid-19 ketika itu tidak membenarkan sebarang majlis diadakan.
“PDRM telah mengeluarkan garis panduan sejajar dengan prosedur operasi standard (SOP) agar PJPN dilaksanakan tanpa istiadat.
“PDRM menyeru agar penerima tidak menjadikan hal ini sebagai isu kerana garis panduan PJPN tanpa istiadat pada 22 Julai lalu, membenarkan pegawai kanan polis yang lebih kanan pangkatnya daripada penerima untuk menyerahkan pingat dan sijil penghargaan,” katanya dalam satu kenyataan hari ini.

Jelasnya, perkara itu tidak seharusnya disensasikan sehingga menimbulkan salah faham serta tanggapan negatif kepada umum demi menjaga kemuliaan pingat serta jasa penerima itu sendiri. – K! ONLINE


Enggan disembelih, lembu lari ‘bermain’ gelongsor air
Oleh KOSMO!

17 November 2021, 8:00 pm
BRASILIA, BRAZIL – Seekor lembu dirakam ‘bermain’ gelongsor air di sebuah taman tema air di Brazil selepas melarikan diri dari sebuah pusat sembelihan, lapor akhbar Metro UK semalam.
Meskipun berjaya melarikan diri daripada disembelih, haiwan itu berisiko jatuh dari gelongsor air yang tinggi itu.
Bagaimanapun, lembu tersebut ‘bernasib baik’ kerana gelongsor yang direka untuk menampung berat sehingga 204.1 kilogram (kg) itu berupaya menampungnya yang seberat 317.5 kg.
Berdasarkan video yang dikongsikan, ia dilihat memanjat tangga dan menggelongsor turun ke dalam kolam.
Setelah berjemur di bawah matahari, lembu itu mengambil sedikit masa untuk merenung jurukamera di taman tema air yang kosong itu.
Haiwan itu kemudiannya ditemui di Rio de Janeiro, di mana pemilik ladang ternak tersebut berjaya menangkapnya dan menjadikannya haiwan peliharaan serta menamakannya ‘Toboga’ (gelongsor dalam bahasa Portugis). – AGENSI


Pesohor terlibat sindiket penipuan online perdaya pengikut
Oleh KOSMO!

17 November 2021, 9:00 pm
ANKARA, TURKI – Polis Turki memberkas dua jelitawan pesohor media sosial kerana didapati terlibat dalam sindiket penipuan online yang telah memperdaya beratus-ratus pengikut mereka, lapor akhbar Daily Star.
Pasukan polis membuat serbuan serentak di beberapa bandar di Turki iaitu Izmir, Istanbul, Ankara, Kastamonu, Karabuk, Malatya dan Mersin serta menahan 20 individu pada 9 November lepas.
Antara yang ditahan ialah dua jelitawan tersebut, Simge Barankoglu yang mempunyai hampir sejuta pengikut dan Yesim Aydin, yang memiliki kira-kira 161,000 pengikut Instagram.
Menurut laman berita Haberler, sindiket tersebut menipu pengguna media sosial dengan memberitahu bahawa mereka telah memenangi hadiah berupa wang tunai dalam satu permainan.
Bagaimanapun, mereka hanya boleh menuntut hadiah selepas membayar sejumlah wang.
Ketika serbuan dilakukan, polis merampas beberapa buah komputer, telefon bimbit, kad memori dan beberapa peralatan lain yang dipercayai digunakan dalam kegiatan tersebut.

Kesemua 20 suspek dituduh menipu 250 individu di seluruh Turki dengan nilai kerugian sebanyak tiga juta lira (RM1.2 juta) dalam tempoh enam bulan.
Kedua-dua pesohor media sosial tersebut bagaimanapun mendakwa mereka tidak tahu-menahu mengenai kegiatan penipuan tersebut.
“Saya mencari rezeki dengan cara membuat iklan di media sosial. Saya fikir ia adalah sama seperti iklan yang sering saya lakukan dan tidak mengenali sindiket terbabit,” kata Barankoglu.
Sementara itu, Aydin mendakwa bahawa dia dihubungi sindiket tersebut yang menyatakan hasrat mereka untuk ‘bekerjasama’ dengannya.
“Saya menerima tawaran itu kerana ia merupakan kerja saya. Sudah pasti saya tidak akan menerima tawaran itu jika saya tahu ia merupakan satu sindiket penipuan,” jelasnya. – AGENSI


Jenazah Mohamad Affendi selamat dikebumikan
Oleh ABDUL RASHID ABDUL RAHMAN

17 November 2021, 9:16 pm
ROMPIN – Jenazah Allahyarham Kapten Mohamad Affendi Bustamy yang terkorban dalam nahas pesawat Hawk 108 Tentera Udara Diraja Malaysia (TUDM) selamat dikebumikan di Tanah Perkuburan Islam Muadzam Shah malam ini.
Jenazah Allahyarham yang tiba di tanah perkuburan kira-kira pukul 7.28 malam selepas disembahyangkan di Masjid al-Muadzam selesai dikebumikan pada pukul 8.30 malam.
Upacara pengebumian disempurnakan dengan istiadat ketenteraan menyaksikan keranda yang membawa jenazah dilitupi jalur gemilang dan diusung oleh anggota tentera berpakaian istiadat.
Timbalan Panglima Tentera Udara, Leftenan Jeneral Datuk Mohd. Asghar Khan Goriman Khan serta beberapa pegawai kanan TUDM turut hadir memberi penghormatan terakhir.
Turut hadir kedua ibu bapa Allahyarham Bustamy Tuakal, 70, dan Razilah Daud, 52.
Selesai pengebumian, Mohd. Asghar Khan menyerahkan Jalur Gemilang kepada isteri Allahyarham Mohamad Affendi, Nurul Izzati Shari, 31, disusuli tabik hormat sebagai tanda penghormatan terakhir.

Mohamad Affendi yang bertugas di Labuan, Sabah terkorban ketika sedang menjalani latihan penerbangan di Pangkalan Udara Butterworth semalam.
Dalam kejadian kira-kira pukul 10.07 malam Allahyarham terkorban selepas pesawat jenis Hawk 108 yang sedang menjalani latihan itu terhempas.- K! ONLINE


Roti canai terbang ‘landing’ atas kepala pelanggan
Oleh ALWANI ZAFIRAH

17 November 2021, 7:41 pm
PETALING JAYA – Roti canai merupakan makanan popular di Malaysia. Namun tidak ramai yang mahir menebar roti canai dengan hasil yang terbaik.
Aksi seorang chef yang sedang menebar roti canai menjadi tular apabila roti canai yang diterbangkan ke udara akhirnya mendarat di atas kepala pelanggan yang berada di hadapannya.
Video yang tular di laman TikTok milik @beveline_yen berjaya mendapat perhatian orang ramai yang rata-ratanya terhibur dengan kejadian yang berlaku.
“Berdekah aku gelak ya Allah,” kata @Myza
“Alamak, roti canai salah ‘landing’ la, terbang tinggi dah betul, tapi salah tempat mendarat,” kata @Nazran_my
“Abang tu ‘auto’ berhijab la pula, memang tak sangka akhir video macam tu,” ujar @uglyWawa

Dalam pada itu, video tersebut turut diserikan dengan belatarbelakangkan lagu ‘helikopter’ yang dikatakan sesuai dengan kejadian yang berlaku.
Sehingga kini, video tersebut menerima lebih 2.4 juta tontonan dengan 296,600 tanda suka. – K! ONLINE


Muat turun jadual SPM, STAM, UPBA bermula hari ini
Oleh SITI A'ISYAH SUKAIMI

17 November 2021, 10:17 pm
PUTRAJAYA – Calon Sijil Pelajaran Malaysia (SPM), Sijil Tinggi Agama Malaysia (STAM) dan Ujian Pencapaian Bahasa Antarabangsa (UPBA) Tahun 2021 boleh memuat turun jadual waktu bagi peperiksaan tersebut yang disediakan oleh Kementerian Pendidikan (KPM) bermula hari ini.
KPM dalam satu kenyataan akhbar memaklumkan, jadual waktu bagi ketiga-tiga peperiksaan itu boleh dimuat turun melalui portal rasmi Lembaga Peperiksaan di pautan http://lp.moe.gov.my.
“Sehubungan itu, semua calon diingatkan merujuk jadual waktu peperiksaan untuk mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi.
“Calon juga boleh merujuk Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah Dalam Norma Baharu 3.0 yang telah dimuat naik di portal rasmi KPM https://www.moe.gov.my/ dan prosedur operasi standard (SOP) yang ditetapkan,” katanya di sini hari ini.
Menurut kenyataan itu, ia bagi memastikan kelancaran pengurusan peperiksaan dan pencegahan penularan wabak Covid-19 malah, KPM sentiasa komited untuk terus melakukan yang terbaik.
Jadual waktu peperiksaan atau ujian itu melibatkan Jadual Waktu Ujian Bertutur Bahasa Melayu, Ujian Mendengar Bahasa Melayu, Ujian Bertutur Bahasa Inggeris, Ujian Mendengar Bahasa Inggeris dan Ujian Amali Sains Peperiksaan Sijil Pelajaran Malaysia Tahun 2021.

Seterusnya, Jadual Waktu Peperiksaan SPM Tahun 2021, Jadual Waktu Peperiksaan STAM Tahun 2021 serta Jadual Waktu UPBA Tahun 2021.
Terdahulu, KPM telah memaklumkan, peperiksaan SPM, STAM dan UPBA Tahun 2021 akan dilaksanakan pada Februari dan Mac tahun depan. -K! ONLINE


Keletah comel cucu PM curi perhatian umum
Oleh MOHD RIDZAUDDIN ROSLAN

17 November 2021, 10:31 pm
PETALING JAYA- Keletah dan perwatakan bersahaja cucu Perdana Menteri, Jeanelle Nika Mandagie ketika menemani datuknya, Datuk Seri Ismail Sabri Yaakob ke majlis Sambutan Hari Kanak-Kanak Sedunia 2021 di bangunan Parlimen tadi berjaya mencuri tumpuan umum.
Jeanelle, 4, dilihat tidak kekok menyusun langkah meskipun gerak-gerinya sentiasa dirakamkan kamera ketika dipimpin datuknya pada majlis itu.
Anak sulung kepada pasangan usahawan dan pereka fesyen ternama, Datuk Jovian Mandagie dan Datin Nina Sabrina Ismail Sabrijuga tidak kekok dengan perhatian yang diberikan media malah begitu manja terutama ketika berada disamping Ismail Sabri.
Walaupun banyak mata memerhati, Jeanelle kelihatan bersahaja dan berjalan penuh yakin persis model cilik meniti pentas peragaan.
Menerusi perkongsian di Instagram Ismail Sabri, rata-rata pengguna media sosial memuji kecomelan Jeanelle selain menyifatkan kanak-kanak itu sebagai bijak.
Terdahulu, Ismail Sabri menghadiri sambutan Hari Kanak-Kanak Sedunia yang turut disertai oleh cucunya.

Dalam ucapannya, Ismail Sabri berkata, kanak-kanak amat berharga di hatinya kerana mereka merupakan anugerah tuhan yang amat bererti.
“Saya percaya, adalah tidak memadai jika kita hanya memperuntukkan satu hari dalam setahun untuk memperingati hak dan keperluan yang sepatutnya dinikmati mereka,” katanya.
Perdana Menteri turut menyeru Keluarga Malaysia supaya lebih berusaha untuk melindungi kanak-kanak kerana mereka bakal menjadi pemimpin yang hebat pada masa akan datang.
“Setiap kanak-kanak mempunyai hak asasi untuk mendapatkan pendidikan dan membesar dalam suasana yang kondusif agar mereka mampu menjadi individu yang boleh mencapai potensi penuh serta mengejar impian mereka,” katanya. -K! ONLINE


[KEMASKINI] Elak langgar kenderaan masuk simpang punca lori terbalik
Oleh NORHAYATI YAHAYA

17 November 2021, 8:15 pm
KLANG – Sebuah lori yang terbalik sehingga menghempap seorang pekerja pembinaan dikatakan cuba mengelak daripada melanggar sebuah kenderaan yang ingin memasuki simpang kanan jalan.
Ketua Polis Daerah Klang Utara, Asisten Komisioner S. Vijaya Rao berkata, siasatan awal mendapati lori dipandu lelaki berusia 29 tahun itu dalam perjalanan ke Klang dari Kuala Selangor.
Katanya, sebaik tiba di lokasi kejadian, lori berkenaan terbabas dipercayai bagi mengelakkan sebuah kenderaan yang tidak dikenal pasti memasuki simpang kanan.
“Lori itu kemudiannya menimpa dua lelaki yang merupakan pekerja kontrak dipercayai sedang memasang banner yang berada di bahu jalan sebelah kiri.
“Salah seorang daripadanya warga India berusia 36 tahun maut dilokasi kejadian manakala seorang lagi berusia 50 tahun telah dihantar ke Hospital Tengku Ampuan Rahimah (HTAR) untuk rawatan lanjut,” katanya dalam kenyataan hari ini.
Jelas beliau, pemandu lori yang tidak mengalami sebarang kecederaan telah hadir ke balai trafik Klang Utara untuk membuat laporan berkaitan kemalangan itu.

“Orang ramai yang mempunyai maklumat boleh menghubungi pegawai penyiasat kes, Inspektor Abdul ‘Azim Mazlan di talian 013-4146144 dan kes disiasat mengikut Seksyen 41(1) Akta Pengangkutan Jalan 1987,” katanya.
Kosmo! Online terdahulu melaporkan seorang pekerja pembinaan jalan raya maut apabila dihempap sebuah lori muatan pasir yang terbalik di Jalan Kiyai Sujak, Taman Sri Wangi, Kapar di sini petang tadi.- K! ONLINE


Isu kualiti liputan jalur lebar tumpuan utama Perak
Oleh MOHD. HUSNI MOHD. NOOR

17 November 2021, 6:06 pm
PUTRAJAYA – Bukan hanya sekadar penembusan jalur lebar mudah alih sebaliknya kualiti liputan perlu juga diambil perhatian.
Itu antara isu dibangkitkan pada siri jerayawara Rancangan Malaysia Ke-12 (RMK-12) oleh Unit Perancang Ekonomi (EPU), Jabatan Perdana Menteri (JPM) bersama Kerajaan Negeri Perak hari ini.
Menteri di Jabatan Perdana Menteri (Ekonomi), Datuk Seri Mustapa Mohamed berkata, menerusi sesi libat urus itu, kerajaan negeri menekankan mengenai soal pendigitalan khususnya untuk perusahaan mikro, kecil dan sederhana (PMKS).
Beliau berkata, infrastruktur digital di Perak kini sedang ditambah baik melalui Pelan Jalinan Digital Negara (Jendela) yang dilaksanakan bermula tahun 2020 sehingga 2022.
“Fokus perbincangan sesi libat urus bersama Kerajaan Negeri Perak ialah pembangunan digital di bawah RMK-12.
“Ini kerana ketersambungan digital adalah pemacu utama untuk mencapai pertumbuhan yang inklusif dan mampan,” katanya menerusi satu kenyataan hari ini.

Sesi libat urus itu turut disertai Menteri Besar Perak, Datuk Saarani Mohamad, Ahli-Ahli Majlis Mesyuarat Kerajaan Negeri Perak, ketua-ketua jabatan dan wakil pertubuhan masyarakat sivil (CSO).
Katanya, jerayawara itu bertujuan menghebahkan dasar, strategi dan inisiatif RMK-12 kepada semua pihak berkepentingan di peringkat negeri. – K! ONLINE


12 PATI sembunyi dalam semak ditahan
Oleh NUR ANATI JUHARI

17 November 2021, 5:58 pm
BUKIT KAYU HITAM – Cubaan 12 pendatang asing tanpa izin (PATI) menyeludup masuk ke negara ini menerusi sempadan Malaysia-Thailand gagal apabila mereka ditahan berhampiran Jalan Bukit Kayu Hitam – Felda Bukit Tangga di sini semalam.
Markas Divisyen Kedua Infantri (2 Divisyen) dalam satu kenyataan di sini hari ini berkata, kumpulan PATI warga Myanmar itu disedari anggota bertugas kira-kira pukul 1 pagi.
Katanya, semasa kejadian anggota sedang melakukan rondaan di jalan keselamatan sempadan di sektor Ops Benteng kawasan tanggungjawab Briged Keenam Infantri.
“Anggota mengesan tanda kesan potongan pada pagar keselamatan selain kesan tapak kaki manusia yang menghala ke kebun getah.
“Susulan itu, anggota terus melaksanakan penjejakan berdasarkan tapak kaki sebelum berjaya menahan sembilan lelaki dan tiga wanita yang bersembunyi di dalam semak,” katanya.
Menurut kenyataan itu, kesemua PATI tersebut kemudian dibawa ke pos keselamatan untuk siasatan awal.

“Hasil siasatan awal mendapati kesemua mereka merupakan PATI warga Myanmar berusia 20 hingga 42 tahun yang cuba memasuki negara ini melalui laluan tidak sah.
“Turut dirampas mata wang Thailand, telefon bimbit dan barang kemas yang keseluruhannya dianggarkan bernilai RM3,748.80,” ujarnya. – K! ONLINE


Lapan kluster baharu dilaporkan
Oleh SITI A'ISYAH SUKAIMI

17 November 2021, 7:05 pm
PUTRAJAYA – Lapan lagi kluster baharu dilaporkan hari ini, menjadikan jumlah kluster aktif setakat ini sebanyak 247 kluster.
Ketua Pengarah Kesihatan, Tan Sri Dr. Noor Hisham Abdullah berkata, kes baharu mencatatkan sebanyak 6,288 kes termasuk 22 kes import, dengan jumlah keseluruhan kes positif Covid-19 sebanyak 2,563,153 kes.
“Daripada jumlah tersebut, sebanyak 125 kes atau 2.0 peratus adalah kategori tiga, empat dan lima serta 6,163 kes atau 98.0 peratus adalah kategori satu dan dua.
“Kes sembuh mencatatkan sebanyak 4,743 kes, menjadikan jumlah kes sembuh daripada Covid-19 sebanyak 2,466,523 kes,” katanya dalam satu kenyataan akhbar di sini hari ini.
Ujarnya lagi, sebanyak 536 kes dirawat di Unit Rawatan Rapi dan 251 kes memerlukan bantuan pernafasan. -K! ONLINE


Perabot usang di klinik kesihatan, KJ diminta bertindak
Oleh FITRI HAZIM

17 November 2021, 6:26 pm
PETALING JAYA – Seorang pengguna Twitter baru-baru ini berkongsi beberapa keping gambar memaparkan keadaan perabot usang yang didakwa di sebuah Klinik Kesihatan milik Kementerian Kesihatan (KKM).
Menerusi satu ciapan oleh @ultranatasja, beberapa buah kerusi di ruangan menunggu dilihat berada dalam keadaan daif dan berkarat.
“Mungkin tiba masanya utk KKM menyelenggara perabot di Klinik Kesihatan (KK). Terdapat banyak yang berada dalam keadaan daif, tidak mencukupi untuk pada ibu mengandung dan bayi baru lahir.
“Kita tak minta perabot ekslusif, sudah memadai yang tidak berkarat dan stabil untuk digunakan,” kata ciapan tersebut yang kini telah mendapat lebih daripada 5,000 ulang ciap.
Menerusi ciapan tersebut juga, pengguna itu turut menyeru agar perkara itu diberi perhatian oleh Menteri Kesihatan, Khairy Jamaluddin Abu Bakar.
Perkongsian itu turut mendapat pelbagai reaksi daripada pengguna platform media sosial yang menggesa agar tindakan segera diambil sebelum terjadi perkara yang tidak diingini.

“Tindakan segera perlu dilakukan. Institusi kesihatan awam mempunyai peranan memberi perkhidmatan kesihatan awam yang baik kepada rakyat tetapi keadaan sebegini tidak selesa untuk rakyat,” tulis @FarhanahMel.
“Sekurangnya kerusi besi tu boleh tukar yang berlapik sikit. Tidaklah sakit dan keletihan ibu mengandung yang menunggu lama di situ,” ujar @afeeliafarhaniz.
“Kerusi di KK Hutan Melintang sudah hitam berdebu dan kerusinya berkulat. Nak duduk pun geli memandangkan saya membawa bayi,” kata @ultranatasja lagi.- K! ONLINE


Kopi, teh kurangkan risiko nyanyuk
Oleh KOSMO!

17 November 2021, 6:30 pm
LONDON – Satu kajian yang diterbitkan dalam jurnal PLOS Medicine mendapati bahawa meminum kopi atau teh boleh membantu mengurangkan risiko menjadi nyanyuk dan terkena serangan strok, lapor agensi berita United Press International semalam.
Individu yang meminum dua hingga tiga cawan kopi atau tiga hingga lima cawan teh sehari adalah 20 peratus kurang berisiko untuk terkena serangan strok atau menjadi nyanyuk berbanding mereka yang tidak meminum kedua-dua jenis minuman itu.
Pengambilan kopi sahaja atau dicampurkan dengan teh turut dikaitkan dengan risiko selepas strok yang rendah atau gejala nyanyuk yang berlaku selepas strok sehingga 40 peratus.
“Kajian kami mendapati bahawa pengambilan kopi dan teh yang sederhana dikaitkan dengan kurang berisiko untuk terkena serangan strok dan nyanyuk,” demikian kenyataan ditulis sekumpulan penyelidik dari Universiti Perubatan Tianjin di China.
Penyelidik menambah, pengambilan kedua-dua minuman itu mungkin mempunyai manfaat kesihatan bersama bagi mencegah strok dan nyanyuk. – AGENSI


Wanita ketagih minum air kencing sendiri
Oleh KOSMO!

17 November 2021, 6:00 pm
DENVER, COLORADO – Seorang wanita dari Amerika Syarikat mendedahkan bahawa dia memiliki sejenis ketagihan pelik iaitu meminum air kecilnya sendiri, lapor akhbar Daily Star.
Carrie, 53, percaya bahawa tindakan itu boleh mengubati penyakit kanser yang dihidapnya.
Ketagihan meminum air kencingnya bermula ketika Carrie disahkan menghidap kanser kulit dan menjalani kemoterapi. Wanita itu memilih untuk mencari rawatan alternatif lain dengan meminum air kencingnya sendiri.
Menurut Carrie, dia boleh minum sehingga lima gelas air kecilnya sehari dan amat suka akan rasanya.
“Saya suka air kencing yang panas, rasanya amat menenangkan,” katanya.
Jelas Carrie, rasa air kencingnya berbeza-beza, bergantung kepada makanan yang dimakannya. – AGENSI


Bapa ketuk kaki, pulas tangan anak didenda RM4,000
Oleh NUZULSHAM SHAMSUDDIN

17 November 2021, 6:56 pm
KUALA LUMPUR – Akibat mengetuk kaki kiri menggunakan telefon bimbit dan memulas tangan kerana berang anak perempuannya sering bermain telefon bimbit serta tidak mahu belajar, seorang bapa didenda RM4,000 oleh Mahkamah Sesyen di sini hari ini.
Hakim Mahyon Talib menjatuhkan hukuman denda itu terhadap tertuduh berusia 39 tahun selepas dia mengaku bersalah atas pertuduhan yang disabitkan ke atasnya.
Sekiranya tertuduh gagal membayar jumlah denda itu, dia boleh dipenjara selama dua bulan dan tertuduh membayar jumlah denda berkenaan.
Mengikut pertuduhan, tertuduh didakwa telah mengetuk kaki kiri, dahi dan memulas tangan kanan anak perempuannya yang berusia 10 tahun 11 bulan di sebuah rumah di Setapak di sini pukul 12 tengah hari pada 8 November lalu.
Berikutan pertuduhan dikemukakan mengikut mengikut Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjara hingga 20 tahun atau kedua-duanya jika sabit kesalahan.
Terdahulu, Timbalan Pendakwa Raya Abdul Khaliq Nazeri memohon hukuman penjara terhadap tertuduh kerana sebagai seorang bapa, dia sepatutnya melindungi anaknya bukan mencederakannya.

Bagaimanapun tertuduh yang tidak diwakili peguam merayu hukuman denda dengan alasan telah insaf dan berjanji tidak akan mengulangi kesalahan itu.
“Isteri saya sudah meninggalkan saya, jadi saya yang perlu menjaga anak-anak serta ibu bapa saya,” katanya.
Mengikut fakta kes, pada hari kejadian mangsa telah diketuk di bahagian kaki kirinya dengan telefon bimbit dan dipukul di kepala menggunakan batang penyapu oleh bapanya.
Selain itu, tertuduh juga telah memusingkan tangan kanan mangsa ke belakang dan hasil pemeriksaan doktor mendapati mangsa mengalami lebam di tangan kanan dan kaki kiri serta kesan lecetan di kepala akibat tindakan tertuduh. – K! ONLINE


Suri rumah sembunyi wang dalam akaun bank dijel 7 bulan
Oleh NUZULSHAM SHAMSUDDIN

17 November 2021, 6:49 pm
AMPANG – Padah menyembunyikan wang sebanyak RM3,100 milik seorang pegawai polis dalam akaun bank miliknya, seorang suri rumah dipenjara tujuh bulan oleh Mahkamah Majistret di sini hari ini.
Majistret Nur Maizan Rahim menjatuhkan hukuman denda itu terhadap Siti Sahara Abdullah ,33, selepas wanita itu mengaku bersalah atas pertuduhan yang disabitkan ke atasnya.
Mahkamah turut memerintahkan, hukuman penjara itu bermula dari tarikh tertuduh ditangkap pada 22 September lalu.
Mengikut pertuduhan, Siti Sahara didakwa telah dengan curangnya menolong menyembunyikan harta iaitu wang berjumlah RM3,100 dalam akaun Bank CIMB kepunyaannya yang mana tertuduh mengetahui wang tersebut bukan miliknya sehingga menyebabkan mangsa yang berusia 31 tahun mengalami kerugian.
Kesalahan itu dilakukan di sebuah unit kondominium, Taman Bukit Indah di sini pada 18 Mei lalu yang yang didakwa mengikut Seksyen 424 Kanun Keseksaan yang memperuntukkan hukuman penjara maksimum lima tahun atau denda kedua-duanya sekali jika sabit kesalahan.
Terdahulu, Timbalan Pendakwa Raya Nurul Ameera Sam Kamaruddin memohon mahkamah mengenakan hukuman berat dengan mengambil kira faktor kepentingan awam selain kerugian yang dialami mangsa.

Bagaimanapun Siti Sahara yang tidak diwakili peguam dalam rayuannya, memohon hukuman ringan dengan alasan tidak bekerja dan merupakan ibu tiga anak.
Mengikut fakta kes, mangsa telah memasukkan wang berjumlah RM3,100 dalam akaun bank atas nama tertuduh.
Jumlah wang yang dimasukkan tersebut adalah caj Kastam bagi pembelian sebuah telefon bimbit dan siasatan mendapati tertuduh menyembunyikan wang itu.- K! ONLINE


Ramai bengang ‘Karen’ bebas tanpa pelitup muka
Oleh NABIL AIMAN NOR AZWAN

17 November 2021, 7:02 pm
PETALING JAYA – ‘Saya sangat marah sebab orang Malaysia pun patuh SOP tapi individu ini boleh jalan sesuka hati tanpa memakai pelitup muka?’.
Itulah perkongsian seorang wanita di laman sosial Twitter setelah berang dengan tindakan ‘Karen’ yang didakwa tidak memakai pelitup muka dipercayai di sekitar kawasan Suria Kuala Lumpur (KLCC) hari ini.
Berdasarkan gambar yang dikongsikan oleh wanita tersebut, dapat dilihat individu berkenaan berjalan dengan bersahaja tanpa mengenakan sebarang pelitup muka.
Ketika kejadian, wanita itu berkongsi kisah hendak mengambil gambar ‘selfie’ (swafoto) tetapi dihalang oleh pihak berkuasa di sana sehingga menyebabkan beliau berasa tidak berpuas hati.
“Saya marah sebab hari itu masa ‘strolling’ (berjalan-jalan) dengan anak, saya pergi tengok air pancut dekat KLCC sebab masa itu hari minggu jadi kawasan itu tak ada orang.
“Saya pun buka ‘mask’ (pelitup muka) sebab nak ‘selfie’ ambil gambar dengan anak, tiba-tiba polis datang tiup wisel dan cakap dekat sini tak boleh buka ‘mask’, habis itu Karen tadi itu tak apa?,” soalnya di dalam Twitter.

Susulan perkongsian itu, rata-rata pengguna media sosial meluahkan rasa marah terhadap ‘Karen’ dan orang ramai juga mempersoalkan adakah pihak berwajib akan mengambil tindakan terhadap individu tersebut.
“Sebab ‘Karen’ ini banyak sumbang bayar cukai dekat Malaysia, sebab itu tak berani nak hantar balik, kalau hantar balik mesti kurang hasil cukai,” kata @Jeremyx_s.
“Apa khabar @Khairykj dah bersepah gambar ‘Karen’ ini tak pakai pelitup muka, takkan diam sahaja kalau dekat rakyat laju sahaja ambil tindakan,” jelas @Ssupqwerty.
“Ini kalau tak ada tindakan juga, tak tahu nak komen apa sebab ‘law’ (undang-undang) macam cacar merba, rakyat sendiri bukan main laju nak saman, si ‘Karen’ ini boleh relaks sahaja,” ujar @Donatroy.
Sehingga kini, perkongsian tersebut meraih lebih 4,851 ulang ciap dan 3,330 tanda suka di Twitter. – K! ONLINE


Bayang-bayang aneh menyerupai makhluk asing dirakam Google Earth
Oleh KOSMO!

17 November 2021, 7:00 pm
WASHINGTON – Satu bayang-bayang aneh menyerupai makhluk asing dikesan di sebuah ‘lokasi terpencil di dunia’ oleh seorang pengguna aplikasi Google Earth, lapor akhbar Daily Star semalam.
Klip video yang memaparkan penemuan itu kemudiannya dikongsi menerusi pemilik akaun TikTok dengan nama @hidden.on.google.earth dan telah ditonton sebanyak dua juta kali.
Menerusi video itu, satu bayang-bayang dapat dilihat di sebuah kawasan terpencil yang berbatu dan dilitupi salji.
Bayang-bayang itu juga kelihatan seperti hampir terapung dan tidak melekat pada badan.
Foto tersebut menarik perhatian netizen yang kemudiannya berkongsi pelbagai pendapat di ruangan komen.
“Makhluk asing datang dan mahu menyapa,” komen seorang netizen.

Seorang netizen yang skeptikal bagaimanapun mengatakan bahawa ia merupakan bayang-bayang kamera yang dipasang pada badan seorang penunggang motosikal. – AGENSI


Tujuh negeri terima amaran ribut petir
Oleh FITRI HAZIM

17 November 2021, 4:57 pm
PETALING JAYA – Penduduk di Perlis, Kedah, Pulau Pinang, Perak, Johor, Sabah dan Sarawak dinasihatkan untuk terus berhati-hati serta mengambil langkah berjaga-jaga ekoran amaran ribut petir berserta hujan lebat hingga malam ini.
Jabatan Meteorologi Malaysia (MetMalaysia) berkata, amaran ribut petir di tiga negeri Perlis, Kedah dan Pulau Pinang diramal berlaku sehingga 7 malam ini.
”Di kawasan utara, keseluruhan negeri Perlis dan Pulau Pinang dijangka menerima cuaca buruk serta ribut petir
malam ini. Selain itu, di Kedah melibatkan kawasan Kubang Pasu, Padang Terap, Sik, Baling, Kulim dan Bandar Baharu,” katanya di sini hari ini.
Selain itu, amaran yang sama turut melibatkan kawasan Bagan Datuk dan Hilir Perak di Perak, manakala di Johor
melibatkan Kluang dan Mersing.
”Di Sarawak kawasan terlibat ialah Kuching, Serian, Samarahan, Betong (Pusa dan Betong), Miri (Subis, Beluru,
Miri dan Marudi) serta di Sabah melibatkan kawasan Pantai Barat (Penampang, Kota Kinabalu, Tuaran, Ranau dan Kota Belud) dan Kudat,” ujarnya lagi.
Amaran cuaca buruk di empat negeri ini diramalkan berlaku sehingga 5 petang ini.- K! ONLINE


Lebih separuh keluasan Malaysia kawasan hutan
Oleh MOHD RASDAN AHMAD

17 November 2021, 5:13 pm
PETALING JAYA – Malaysia masih mempunyai kawasan berhutan seluas 18.27 juta hektar atau 55.31 peratus daripada keluasan tanah negara sehingga 2018.
Timbalan Menteri Tenaga dan Sumber Asli, Datuk Ali Biju berkata, ia membabitkan hutan simpanan kekal (HSK) seluas 10.92 juta hektar atau 33.06 peratus, selain kawasan perlindungan (PA) dan perlindungan sepenuhnya (TPA) sebanyak 3.31 juta hektar (10.01 peratus) serta hutan berstatus tanah kerajaan ialah 4.04 juta hektar (12.24 peratus).
“Kementerian menafikan dakwaan National University of Singapore mengenai penyusutan liputan hutan di Malaysia. Malaysia sudah menyatakan komitmen untuk mengekalkan sekurang-kurangnya 50 peratus daripada keluasan tanah negara dilitupi pokok dan kawasan berhutan.
“Ini termasuk dengan syarat negara maju mengekalkan 30 peratus daripada keluasan tanah negara mereka sebagai kawasan berhutan,” katanya ketika menggulung perbahasan Rang Undang-Undang Perbekalan 2022 di Dewan Rakyat hari ini.
Tambah Ali, Malaysia menetapkan definisi hutan nasional sebagai sesuatu kawasan merangkumi keluasan melebihi 0.5 hektar termasuk hutan semula jadi atau asli dan ladang hutan tidak termasuk pokok yang ditanam bagi tujuan pertanian atau penggunaan tanah bandar. – K! ONLINE


Gardenia buat hal lagi, tambah dua perisa baharu
Oleh MOHD RIDZAUDDIN ROSLAN

17 November 2021, 5:20 pm
PETALING JAYA – Pengeluar rangkaian roti pelbagai perisa, Gardenia Bakeries (KL) Sdn. Bhd. membuat orang ramai tidak ‘duduk diam’ kembali apabila melancarkan dua lagi perisa roti baharu di pasaran baru-baru ini.
Difahamkan, dua roti baharu itu merupakan perisa karamel masin dan ‘black forest’ dengan kismis.
Susulan kemunculan dua perisa baharu itu, rata-rata netizen melahirkan rasa teruja dan tidak sabar untuk merasai keenakan roti berkenaan berikutan jenama itu begitu dekat dengan selera rakyat.
Menurut perkongsian seorang pengguna Twitter @H_Bakkaniy, Gardenia dilihat membuat ‘hal’ kembali selepas melancarkan perisa berkenaan.
“Wah Gardenia buat hal lagi, hari itu roti pandan,” ciapnya.
Hantaran lelaki berkenaan mendapat lebih 8,900 tanda suka selain dikongsi lebih 4,177 yang lain.

Dalam pada itu, netizen turut berkongsi keterujaan dan rasa tidak sabar menikmati roti baharu itu memandangkan perisa ditawarkan bercitarasa terkini.
“Saya mahu cuba karamel masin, tetapi black forest sedap jika tanpa kismis,” tulis @jsungluvs.
“Gardenia sedang dalam perjalanan untuk perisa roti lebih hebat,” kata @adibahfath.
“Dua-dua kegemaran saya, tak sabar untuk cuba dua-duanya,” ujar @GhaNajieha. -K! ONLINE


Harga RON97, 95 dan diesel kekal
Oleh LUQMAN RIDHWAN MOHAMED NOR

17 November 2021, 5:30 pm
PUTRAJAYA – Harga runcit petrol bagi RON97 kekal pada paras RM3.08 seliter bermula esok sehingga 24 November depan.
Kementerian Kewangan (MOF) dalam satu kenyataan berkata, petrol RON95 juga kekal pada harga RM2.05 seliter, begitu juga dengan diesel (RM2.15 seliter).
Katanya, penetapan harga tersebut dibuat bagi melindungi pengguna daripada kesan kenaikan harga sebenar minyak di pasaran global sungguhpun harga bagi kedua-dua produk berkenaan telah meningkat melebihi paras harga siling ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


JIM buru wanita warga China bagi tujuan perbicaraan
Oleh MOHD. HUSNI MOHD. NOOR

17 November 2021, 4:55 pm
PUTRAJAYA – Jabatan Imigresen (JIM) memohon orang ramai untuk memberikan maklumat berhubung seorang wanita warganegara China bagi tujuan perbicaraan di Mahkamah Sesyen Khas Pati Semenyih.
Wanita berkenaan dikenali sebagai Wei FangFang, 38, dikehendaki JIM berhubung satu kes pendakwaan di bawah Per. 39(b) Peraturan-Peraturan Imigresen 1963.
JIM menerusi kenyataan akhbar berkata, wanita berkenaan dengan nombor pasport EF5215695 dikesan beralamat terakhir di Meng Market Sdn. Bhd. D-G-2A, Fortune Avenue (BLK D), Jalan Metro Perdana 3, Taman Usahawan Kepong, Kuala Lumpur.
“Orang ramai yang mempunyai maklumat berkaitan dipohon supaya dapat menghubungi terus Timbalan Penolong Pengarah Imigresen Kanan (TPPK) Mohd Azamuddin Long, Bahagian Operasi, Siasatan dan Pendakwaan, JIM Putrajaya.
“Mohd. Azamuddin boleh dihubungi di talian 03-88801338 atau 03-8880 1330 pada waktu pejabat dan Bilik Gerakan 03-8880 1555 selepas waktu pejabat,” katanya. – K! ONLINE


Terguna minyak ‘sembahyang’ masak tomyam
Oleh KOSMO!

17 November 2021, 5:17 pm
PETALING JAYA – ‘Patutlah sedap tomyam dia semalam’.
Itulah perkongsian mencuit hati seorang wanita apabila rakannya terguna minyak sembahyang milik rakan serumah untuk menyediakan juadah makan malam baru-baru ini.
Berdasarkan sebuah video berdurasi 16 saat yang dikongsikan oleh @youcancallme.nell di laman aplikasi TikTok, wanita berkenaan memuat naik video perbualan bersama rakannya yang menggunakan minyak tersebut  untuk memasak tomyam.
Ketika kejadian, dia terkejut apabila botol itu bertulis minyak sembahyang dan rakannya turut mengatakan minyak itu juga digunakan untuk membuat nasi lemak serta hidangan lain.
Lebih menghiburkan, wanita itu berseloroh mengatakan patutlah rasa tomyam dinikmati mereka terlebih sedap, rupanya tersalah guna minyak masak.
Susulan perkongsian itu, rata-rata pengguna media sosial menjelaskan tiada masalah jika termakan minyak tersebut kerana tiada campuran lain dan sememangnya ia digunakan untuk sembahyang.

“Minyak itu tak ada apa-apa pun, boleh di makan, yang jenis dalam gambar itu tiada campuran ‘pure oil’ (minyak tulen) guna untuk sembahyang,” jelas @Kaviens.
“Ini macam kes saya, mak saya suruh beli tepung nak buat cucur. Saya pergi beli tepung orang India untuk letak dekat dahi itu,” ujar @Mbjunior.
“Tomyam itu sekarang sudah beragama, lepas ini harga minyak sembahyang akan naik mendadak sebab kawan-kawan dia kata sedap,” kata @Amirulakeem.
Sehingga kini, perkongsian tersebut telah meraih lebih dua juta tontonan dan 186,600 tanda suka di media sosial akaun miliknya – K! ONLINE


Beruang ‘ceroboh’ 7-Eleven, guna cecair pembasmi kuman
Oleh KOSMO!

17 November 2021, 5:35 pm
OLYMPIC VALLEY, CALIFORNIA – Seekor beruang hitam mencetuskan kekecohan apabila menceroboh masuk ke dalam sebuah kedai serbaneka 7-Eleven di California, Amerika Syarikat dan menggunakan cecair pembasmi kuman pada pintu masuk premis itu, lapor akhbar Metro UK semalam.
Seorang pekerja premis tersebut, Rachelle Ducusin, 44, yang berjaya merakam insiden itu menjerit ketakutan melihatkan haiwan itu.
“Oh Tuhanku, ia tahu membuka pintu. Hei, berhenti!” jerit Ducusin dalam video berdurasi 40 saat yang mencatat jumlah tontonan sebanyak 8.3 juta itu.
Beruang tersebut yang pada mulanya menyelongkar tong sampah di hadapan premis itu kemudiannya menceroboh masuk ke dalam 7-Eleven dan mencetuskan alat yang mengeluarkan cecair pembasmi kuman automatik di atas kepalanya.
Ducusin kemudiannya menghubungi pasukan kecemasan yang kemudiannya menghalau haiwan itu dengan menembaknya menggunakan peluru getah. – AGENSI


Jho Low `orang di belakang tabir’ 1MDB – Ismee
Oleh NORLIZAH ABAS

17 November 2021, 5:49 pm
KUALA LUMPUR – Ahli perniagaan dalam buruan, Low Taek Jho (Jho Low) disifatkan sebagai `orang di belakang tabir’ dalam pengurusan 1Malaysia Development Berhad (1MDB) berdasarkan hubungan baiknya dengan Datuk Seri Najib Tun Razak, demikian Mahkamah Tinggi di sini hari ini diberitahu.
Bekas Pengarah Bukan Eksekutif 1MDB, Tan Sri Ismee Ismail, 57, berkata, Jho Low kerap menghantar pesanan melalui e-mel kepada pengurusan syarikat itu yang disalinkan kepada lembaga pengarah termasuk beliau.
Ketika membacakan pernyataan saksi sepanjang 112 muka surat, saksi pendakwaan ke-13 itu berkata, beliau tidak mengetahui kapasiti Jho Low yang membolehkannya menghantar e-mel kepada pengurusan 1MDB, mahupun penglibatannya dalam syarikat itu.
Semalam, bekas Ketua Pegawai Kewangan (CFO) 1MDB, Azmi Tahir, 48, berkata, Jho Low turut menghantar e-mel kepadanya yang mengandungi strategi penjelasan yang perlu diberikan oleh bekas Perdana Menteri kepada firma audit, KPMG berhubung pelaburan 1MDB ke luar negara.
Ismee menyatakan, hubungan baik dengan bekas Perdana Menteri menyebabkan Lembaga Pengarah 1MDB tidak mengabaikan langsung emel yang dihantarnya walaupun beliau berpendirian, setiap perkara mesti melalui prosedur yang betul.
Saksi menjelaskan, kebanyakan pesanan yang diterima itu dihantar ke alamat e-mel tidak rasmi beliau sedangkan Jho Low bukan penasihat rasmi 1MDB.

Bagaimanapun, Ismee memberitahu `tidak ambil kisah’ dengan tindakan Jho Low menghantar e-mel kerana beliau menganggap ahli perniagaan itu `bukan siapa-siapa` dalam pengurusan 1MDB.
Ketika menjelaskan hubungan rapat di antara Jho Low dan Najib, Ismee menyatakan, sewaktu beliau menyertai bekas Perdana Menteri dalam satu lawatan rasmi ke Abu Dhabi, ahli perniagaan itu turut berada di sana dan dilihat bergaul rapat dengan delegasi negara itu.
Ujarnya, ekoran hubungan baik dengan negara Timur Tengah, Jho Low malahan pernah membantu mendapatkan kuota tambahan jemaah haji Malaysia sebanyak 10,000 orang pada musim haji.
Ismee turut menjelaskan, Jho Low kerap kali menggunakan nama Najib dalam percakapan dan ketika mengutarakan cadangan dengan mengunakan panggilan `boss’ atau `PM’ ketika bermesyuarat.
Mahkamah sedang mendengar perbicaraan terhadap Najib, 68, yang menghadapi empat pertuduhan menggunakan kedudukannya untuk memperoleh suapan berjumlah RM2.3 billion daripada dana 1MDB dan 21 pertuduhan pengubahan wang haram pada jumlah wang yang sama.
Perbicaraan di hadapan Hakim Datuk Collin Lawrence Sequerah bersambung esok. -K! ONLINE


AMD bakal warnai Kejohanan Bola Sepak Pra-U Cup 2021 IPT
Oleh SUBKHI SUDARJI

17 November 2021, 5:43 pm
PUTRAJAYA – Barisan pemain-pemain elit negara daripada Akademi Bolasepak Negara Mokhtar Dahari (AMD) bakal mewarnai Kejohanan Bolasepak Pra-U Cup 2021 yang akan berlangsung pada 20 hingga 27 November ini di AMD, Pahang.
Selain itu, pembabitan Akademi Bolasepak Felda (ABSF) dan pasukan bola sepak Universiti Malaysia (MUFT) juga antara tarikan utama menerusi kejohanan berkenaan yang dianjurkan Kementerian Pengajian Tinggi (KPT) yang dianggap usaha ke transformasi bola sepak Institut Pengajian Tinggi (IPT).
Timbalan Ketua Setiausaha (Dasar), Kementerian Pengajian Tinggi (KPT), Dr. Mohd. Zabri Yusoff berkata, inisiatif itu diambil bagi memberikan ruang kepada pemain-pemain elit yang bakal bergraduan pada tahun terakhir dan berusia sekitar 17 tahun.
Katanya, peluang buat mereka untuk mempamerkan bakat dan kehebatan serta menyediakan platform terbuka untuk diintai oleh mana-mana pasukan atau kelab bagi menyambung kerjaya dalam bidang bola sepak.
“Kejohanan ini akan menjadi batu loncatan untuk mereka dipilih menyambung kerjaya sebagai pemain dan juga pelajar di Institusi Pengajian Tinggi sekiranya terdapat IPT yang berminat dengan bakat mereka.
“Secara tidak langsung akan meneruskan usaha KPT untuk melahirkan lebih ramai ‘The Thinking Athlete’ atau di sini lebih kepada ‘The Thinking Footballer’,” katanya pada majlis Pelancaran Kejohanan Pra-U Cup dan Persatuan Bola Sepak Universiti Malaysia secara dalam talian hari ini.

Pada masa sama, Mohd. Zabri berkata, KPT turut mencatat sejarah apabila turut melancarkan Persatuan Bola Sepak Universiti Malaysia (MUFA) yang telah diluluskan pendaftarannya oleh Pejabat Pesuruhjaya Sukan (PPS) pada Jun lalu.
“Perkembangan ianya membuka lembaran baru dalam arena bolasepak negara khususnya untuk membolehkan MUFA memperkemaskan lagi struktur organisasi yang lebih tersusun, melahirkan lebih ramai tenaga jurulatih dan pengadil dalaman serta meningkatkan kualiti pemain bola sepak IPT di negara ini.
“Saya percaya sekiranya MUFA diterima sebagai ahli gabungan Persatuan Bolasepak Malaysia (FAM), program pembangunan akar umbi serta urus tadbir berkaitan sukan bola sepak di peringkat IPT semakin kemas dan menjadi penyumbang utama kepada skuad kebangsaan suatu hari nanti,” tegasnya. – K! ONLINE


Tiada pasangan Terengganu terlibat dengan sindiket nikah Lebai Loh
Oleh MOHD AZLI ADLAN

17 November 2021, 5:22 pm
KUALA TERENGGANU – Tiada pasangan di Terengganu dikesan terjebak dengan sindiket nikah tanpa tauliah di Thailand yang didalangi oleh Lebai Loh.
Pengerusi Jawatankuasa Pembangunan Insan, Dakwah dan Penerangan Terengganu, Mohd. Nor Hamzah berkata, pemeriksaan Jabatan Hal Ehwal Agama Islam Terengganu (JHEAT) mengesahkan kegiatan sindiket yang berpengkalan di negeri jiran, Kelantan itu tidak merebak di negeri ini.
“Sebaik pembongkaran sindiket nikah tanpa tauliah didalangi Lebai Loh dibongkar (oleh Jabatan Hal Ehwal Agama Islam Negeri Kelantan), saya telah mengarahkan semua pegawai agama setiap daerah di negeri ini untuk melakukan siasatan.
“Sebenarnya tiada keperluan untuk bernikah di Thailand kerana prosedur perkahwinan sama ada bujang dan poligami di Terengganu antara termudah di negara ini selain Perlis,” katanya ketika ditemui di Wisma Darul Iman di sini hari ini.
Mohd. Nor berkata, pasangan bujang berkelayakan di negeri ini boleh menikmati perkahwinan secara percuma yang ditaja sepenuhnya oleh kerajaan negeri Terengganu menerusi program Walimatulurus Perdana.
Tambah beliau, prosedur poligami juga dipermudahkan dengan pegawai syariah akan ditugaskan sebagai pemudah cara antara pemohon, keluarga dan bakal isteri.

Kosmo! kelmarin melaporkan seorang bekas imam mengaut keuntungan lumayan sejak sekian lama dengan menjadi dalang sindiket nikah tanpa tauliah di Thailand dengan mengenakan bayaran RM2,000 hingga RM3,000 kepada setiap pasangan.
Tembelang warga emas dikenali sebagai Lebai Loh itu terbongkar selepas ditahan penguat kuasa Jaheaik di Kuala Krai, Kelantan pada 28 Oktober lalu. – K! ONLINE


Sembilan sekeluarga keracunan selepas makan cendawan goreng
Oleh NIK NUR IZZATUL HAZWANI NIK ADNAN

17 November 2021, 4:39 pm
DUNGUN – Gara-gara memakan cendawan busut goreng, sembilan sekeluarga yang menetap di Kampung Nyiur, Paka di sini mengalami keracunan makanan hingga terpaksa dikejarkan ke Hospital Dungun di sini pada kelmarin.
Nurul Musfirah Ghazali, 32, dan suami serta tujuh daripada lapan anak mereka yang berusia empat hingga 13 tahun mengalami muntah-muntah sebelum sebahagian daripada mereka rebah tidak sampai sejam selepas menikmati cendawan busut goreng sebagai hidangan tengah hari.
Mengimbas kembali kejadian itu, Nurul Musfirah berkata, sebelum kejadian, dia mengutip cendawan busut itu yang tumbuh berhampiran dari rumahnya sebagai sebahagian hidangan makan tengah hari.
“Saya cuma mengutip empat batang cendawan itu sebelum menggorengnya dengan kacang panjang. Semua ahli keluarga saya memakannya kecuali anak bongsu yang baru berusia setahun lebih.
“Tidak sampai sejam selepas itu, saya dan suami, Muhammad Nurhadi, 36, dan tujuh anak saya tidak berasa selesa dan panas membahang pada bahagian perut sebelum muntah-muntah,” katanya ketika dihubungi Kosmo! di sini hari ini.
Nurul Musfirah berkata, suaminya kemudian menggagahkan diri memandu van untuk membawa semua ahli keluarga mereka yang terlibat ke Klinik Kesihatan Paka di sini untuk mendapatkan rawatan.

“Kami kemudiannya dikejarkan ke Hospital Dungun di sini untuk menerima rawatan lanjut dengan ambulans. Alhamdulillah, kami sekeluarga stabil dan dibenarkan keluar dari wad selepas tiga hari (hari ini).
“Pegawai kesihatan yang mengambil sampel cendawan yang kami makan tidak menolak kemungkinan keracunan kami disebabkan oleh cendawan itu,” katanya. – K! ONLINE


Remaja 16 tahun ketagih syabu dicekup
Oleh ISKANDAR SHAH MOHAMED

17 November 2021, 3:42 pm
KLANG – Ekoran mahu mencuba menyebabkan seorang remaja lelaki berusia 16 tahun terjerumus dalam penagihan dadah sebelum ditangkap bersama 27 individu dalam operasi di sekitar sebuah pangsapuri di Pelabuhan Klang, hari ini.
Dalam Operasi Selangor Mengawal Ancaman Realiti Dadah (SMARD) dijalankan Agensi Anti Dadah Kebangsaan (AADK) selama tujuh jam bermula 8 pagi menahan kesemua suspek berusia 16 hingga 52 tahun.
Remaja dikenali Zul (bukan nama sebenar) berkata, dia berhenti sekolah ketika tingkatan dua sebelum mencuba syabu setahun lalu untuk bersuka-suka dan pengaruh rakan.
Katanya, ini seterusnya membuatkannya sanggup mencari rakan-rakan yang mempunyai dadah itu.
“Mula-mula cuba-cuba sahaja dengan ‘menumpang’ barang daripada rakan-rakan sebelum terus ketagih.
“Kali terakhir saya menghisap syabu malam tadi dan dicekup bersama seorang rakan di rumahnya pagi tadi,” katanya ketika ditemui dalam operasi itu.

Turut hadir operasi itu Ketua Penolong Pegawai Daerah (Tanah) Klang, Mohd. Shahrizal Mohd. Salleh dan Timbalan Pengarah Pengkuatkuasaan dan Keselamatan AADK Selangor, Mohd. Firdaus Abu Bakar. – K! ONLINE


150 kawasan di Selangor berdepan banjir
Oleh MOHD YUNUS YAKKUB

17 November 2021, 4:44 pm
SHAH ALAM – Sebanyak 150 kawasan di sembilan buah daerah di Selangor berisiko mengalami banjir dan banjir kilat sehingga Mac depan susulan musim Monsun Timur Laut.
Unit Pengurusan Bencana Negeri Selangor (UPBNS) dalam kenyataannya memaklumkan ini susulan jangkaan taburan hujan yang dikeluarkan Jabatan Meterologi Malaysia (JMM) Selangor.
Katanya, sembilan daerah itu meliputi 23 kawasan di Petaling, Klang (26), Sepang (17), Gombak (21), Hulu Langat (32), Kuala Selangor (18), Kuala Langat (7), Hulu Selangor (4) dan Sabak Bernam (2).
“Berdasarkan ramalan purata hujan bagi bulan November adalah di antara 250mm – 370mm, Disember (200mm – 300mm).
“Manakala bagi tahun depan merangkumi bulan Januari (150mm –230mm), Februari (140mm – 210mm) dan Mac (200mm – 300mm),” katanya di sini hari ini.

Justeru, penduduk-penduduk di kawasan yang telah dikenalpasti berisiko mengalami banjir dan banjir kilat mengambil langkah-langkah persediaan dan mematuhi arahan pihak berkuasa keselamatan dari semasa ke semasa.

Jelas UPBNS, kerajaan negeri telah mengarahkan semua Pengerusi Jawatankuasa Pengurusan Bencana Daerah, pihak berkuasa keselamatan dan pihak berkuasa tempatan untuk melaksanakan tindakan – tindakan persediaan awal bagi menghadapi kejadian banjir, banjir kilat, tanah runtuh, ribut, dan lain-lain sepanjang tempoh Monsun Timur Laut. -K!ONLINE


Bekas ADUN Asahan meninggal dunia akibat Covid-19
Oleh DIYANATUL ATIQAH ZAKARYA

17 November 2021, 3:25 pm
MELAKA – Bekas Ahli Dewan Undangan Negeri (ADUN) Asahan, Datuk Seri Abdul Ghafaar Atan meninggal dunia di Hospital Melaka, di sini, sebentar tadi.
Allahyarham yang berusia 65 tahun dilaporkan meninggal dunia kira-kira pukul 1 tengah hari tadi akibat Covid-19.
Timbalan Ketua Bahagian UMNO, Datuk Rospandi Leman ketika dihubungi Kosmo! mengesahkan berita tersebut.
“Saya telah dimaklumkan Allahyarham meninggal dunia tadi di Hospital Melaka.
“Sebelum ini arwah terpaksa ditidurkan selama 10 hari ketika menerima rawatan di Unit Rawatan Rapi (ICU),” katanya.
Ujarnya, pemergian Allahyarham yang juga memegang jawatan sebagai Ketua UMNO Bahagian Alor Gajah merupakan kehilangan besar buat parti itu.

“Kepimpinan UMNO mengucapkan takziah kepada keluarga Allahyarham dan menghargai serta mengenang jasa Allahyarham terutama dalam UMNO Alor Gajah,” katanya.
Abdul Ghafaar Atan juga merupakan bekas Pengerusi Jawatankuasa Perumahan, Kerajaan Tempatan dan Alam Sekitar Melaka.
Difahamkan jenazah Allahyarham akan dikebumikan di Tanah Perkuburan Islam Asahan. – K! ONLINE


Meraung sekali pun arwah sudah tiada – ibu Kapten Mohamad Affendy
Oleh ABDUL RASHID ABDUL RAHMAN

17 November 2021, 4:53 pm
ROMPIN – Ibu kepada Kapten Mohamad Affendi Bustamy, 31, yang maut dalam nahas pesawat Tentera Udara Diraja Malaysia (TUDM) di Butterworth, Pulau Pinang malam tadi terpaksa mengambil masa untuk menenangkan diri dan menerima takdir dan ketentuan ilahi itu.
Razilah Daud,52, berkata, walaupun sebak menerima perkhabaran itu dan kesedihan masih terasa dia dan suami Bustamy Tuakal, 70, reda dengan pemergian anak kedua daripada empat beradik yang menjadi harapan keluarga.
“Pada awal pagi tadi memang mak cik terlalu sedih kehilangan anak yang merupakan harapan keluarga tetapi pak cik (Bustamy) meminta mak cik menenangkan diri dengan membaca yasin kepada arwah.
“Jika mak cik meraung sekali pun arwah sudah tiada dan tidak akan kembali kepada kami, jadi kami reda dengan ketentuan ilahi menerimanya dengan hati terbuka,” katanya yang ketika ditemui di kediamannya di Taman Redan Perdana di sini hari ini.
Dalam kejadian di pangkalan TUDM Butterworth pada pukul 10.07 malam semalam, seorang lagi anggota TUDM dilaporkan cedera selepas pesawat jenis Hawk 108 itu terhempas.
Anggota terbabit ialah Mejar Mohd. Fareez Omar, 33, yang kini menerima rawatan di hospital dan dilaporkan berada dalam keadaan selamat dan stabil – K! ONLINE